text: "Half-Life 2":n loppuratkaisussa Kaupunki 17:n asukkaat alkavat kapinoida, ja kaupunkitaistelujen aikana Freeman yrittää pelastaa Linnoituksessa vankina olevan Alyxin ja hänen isänsä Eli Vancen. Hän kuitenkin joutuu Combinen vangiksi ja hänet viedään tohtori Breenin toimistoon, jossa Breen on aikeissa kaukosiirtää Vancet toiseen ulottuvuuteen ja suostutella Freeman siirtymään Combinen puolelle. Kun Judith Mossman pettää liittolaisensa, Breen yrittää paeta "pimeän energian fuusioreaktorin" (engl. "Dark Energy Fusion Reactor") luomalla portaalin kautta toiseen ulottuvuuteen. Freeman kuitenkin onnistuu tuhoamaan reaktorin ja aiheuttaa massiivisen räjähdyksen, jonka seurauksena tohtori Breenin kaukosiirrin tuhoutuu.


title: Luettelo Half-Life-pelisarjan henkilöistä

text: "Half-Life 2":n aikana Breen kutsuu Combinea aina "hyväntekijöiksi" (engl. ""Our Benefactors"") ja "universaaliunioniksi" (engl. ""Universal Union""). Pelin "Anticitizen One" -jaksossa pelaaja voi nähdä televisiossa Breenin puheen, jossa hän pilkkaa kapinallisia siitä, että nimittävät universaaliunionia halventavasti "Combineksi". Kuitenkin pelin päättävässä "Dark Energy" -jaksossa Breen puhuu Gordon Freemanille ja Eli Vancelle Combinesta, mistä päätelleen hän ei itse asiassa arvosta liittolaisiaan, vaan hän käyttää kiertoilmaisuja mielistelläkseen Combinen johtajia voidakseen säilyttää asemansa Maan yksinhallitsijana. Tämä myös viittaa siihen, että Breen on täysin tietoinen Combinen todellisista aikeista, vaikka pelin alussa pelaajalle annetaan vaikutelma, jonka mukaan Breen todellakin uskoo Combinen haluavan auttaa ihmiskuntaa.


text: Tohtori Breen todennäköisesti kuolee "Half-Life 2":n lopussa fuusioreaktorin räjähdyksessä, mutta epäselvän kuolemansa takia osa "Half-Life" -faneista uskoo, että Breen on yhä elossa. Pelin lisäosan "" alussa Freeman ja Alyx Vance näkevät Linnoituksessa sijaitsevan kammion monitorissa tallenteen "Dark Energyssä" käydystä keskustelusta, jossa niin sanottu "muukalaisneuvonantaja" (engl. "Alien Advisor") suostuttelee Breenin siirtämään mielensä toiseen kehoon. Hetkeä myöhemmin tallenne päättyy ja kammioon ilmestyy neuvonantaja, jonka hahmomallin voi löytää pelin tiedostoista nimellä "AI_Advisor_Breen". Tämän takia eräät fanit ovat spekuloineet, että olento olisi ollut itse asiassa Breen, joka olisi siirtynyt mielensä toiseen kehoon. Mutta oikeasti se oli nauhoitus, koska Half-Life 2:n lopussa kuullaan samat sanat, ja sama kuva neuvonantajasta.


text: "Half-Life" -pelisarjan fanien keskuudessa on olemassa teorioita, joiden mukaan Combine onnistui jollakin tavalla ottamaan yhteyden Breeniin ennen alkuperäisen "Half-Lifen" tapahtumia, ja että Breen olisi tarkoituksellisesti järjestänyt Black Mesan tapauksen, jonka seurauksena syntyneet portaalimyrskyt (engl. "portal storms") toivat Combinen Maapallolle. Tämä vihjaisi, että Breenin neuvottelut Combinen kanssa seitsemän tunnin sodassa ja asettaminen Maapallon johtajaksi olisivat olleet ennalta suunniteltuja tapahtumia.


text: Judith Mossman on kuvitteellinen henkilö "Half-Life 2" -pelissä. Hänet nähdään myös videoteitse "Episode One":ssa ja "Episode Two":ssa. Judith on myöhäisissä kolmissakymmenissään tai aikaisissa nelissäkymmennissään oleva nainen, joka ensimmäisen "Half-Life":n aikaan havitteli samaa koeassistentin pestiä kuin Gordon Freeman.


text: Mossman työskenteli "Half-Life 2":sen aikana Black Mesa East:ssä. Pian tämän ensiesiintymisestä selviää että Judith on kaksoisagentti; aluksi tämä on vastarintaman puolella kun Gordon tapaa hänet, mutta myöhemmin hän paljastuu Combinen vakoojaksi, joka tekee töitä Breenille. Pelin lopussa kuitenkin Judith pysyy lojaalina vastarintamalle, kun Breen aikoo lähettää Alyx Vancen ja hänen isänsä Eli Vancen toiselle Combinen hallussapitämälle ja orjuuttamalle planeetalle. Judith pelastaa Vancet poimimalla Alyxin EMP-laitteen jolla hän sekoittaa tietokoneen, joka pitää Alyxia ja Eliä vankina Combineiden ihmistenkapseleissa.


text: Myöhemmin hän on nähtävissä videon välityksellä jossakin arktisella alueella. Tämä on itse asiassa viittaus siihen että hänet voisi tavata tulevissa jatko-osissa, koska myös Borealis-niminen laiva sijaitsee arktisella alueella. Borealis on Aperture Science Labsin laiva, jossa sanotaan olevan teknologiaa joka voi pelastaa vastarintaliikkeen.


text: Dog on Alyxin robottilemmikki. Alyxin mukaan hänen isänsä rakensi Dogin suojellakseen Alyxia lapsena. Alyx itse päivitti Dogin nykyiseen muotoonsa. Dog esiintyy ensimmäistä kertaa kun Alyx ja Gordon saapuvat Black Mesa Eastin romuttamolle jossa Alyx käskee Dogia opettamaan Gordonille painovoima-aseen käyttöä heittelemällä laatikoita ja vyörymiinan Gordonia kohti. Combainen hyökättyä tukikohtaan Dog pelastaa heidät ilmalukosta ja auttaa Gordonia pakenemaan Ravenholmiin. Myöhemmin Dog nähdään kun Alyx ja Gordon saapuvat Kleinerin tukikohtaan. Dog jää avustamaan Gordonia ja auttaa tätä pääsemään eteenpäin avaamalla Gordonille oven samalla kun Combinen kuljetusalus nappaa Dogin. Dog ilmeisesti pääsi pakenemaan ja myöhemmin avusti Gordonia pääsemään linnoitukseen.


text: Episode Onessa Dog kaivaa Gordonin esiin kivikasan alta ja toimii radiovastaanottimena Alyxin ottaessa yhteyttä Eliin. Dog myöhemmin auttaa Alyxiä ja Gordonia pääsemään linnoitukseen viskaamalla heidät auton kyydissä linnoituksen sisälle. Tätä ennen Alyx käski Dogia etsimään isänsä.


text: Episode Twossa Dog ilmestyy Alyxille ja Gordonille juuri ennen White Forestia tuhoamalla Strider sotakoneen. Dog johdattaa heidät tukikohtaan ja jää partioimaan ulos. Myöhemmin Dog tarkkailee muiden kanssa ulottovuusportaalin sulkeutumista ja katoaa kuultuaan jotakin. Hetkeä myöhemmin Dog pelastaa Alyxin ja Gordonin muukalaisneuvonantajien kynsistä vahingoittaen toista kuolettavasti. Dog jäi heidän luokseen Alyxin itkiessä isänsä ruumiin vieressä.


text: Isä Grigori on kuvitteellinen henkilö, joka esiintyy Half-Life 2:n kuudennessa, Ravenholmin kaupunkiin sijoittuvassa osiossa. Hänellä on oikean kätensä kämmenselässä latinalaisen ristin muotoinen arpi. Ravenholmin tuhoutuminen Combine-joukkojen pommitettua sitä päärapuja (engl. headcrab) sisältäneillä ammuksilla ja hänen jatkuva taistelunsa kaupungin zombilaumoja vastaan on jättänyt jälkensä Isä Grigorin mielenterveyteen, joskin hän on aina hyvin hyväntahtoinen Gordon Freemania kohtaan. Hieman epäsiisti ja partansa ajamatta jättänyt Isä Grigori on mitä ilmeisimmin Ravenholmin ainoa hengissä oleva ihmisasukas. Hänen kirkkonsa muodon ja asuinalueen huomioon ottaen, on hyvin todennäköistä, että Isä Grigori on ortodoksi. Isä Grigori avustaa Freemanin Ravenholmin hautausmaan läpi ja antaa tälle Spas 12 - haulikon. Kuitenkin heidän ylitettyään hautausmaan portti sulkeutuu isä Grigorin edestä ja lukitsee tämän zombien armoille. Isä Grigori sytyttää hautausmaan ruohikon tuleen ja tappaa zombit. Pelaajalle ei kerrota selvisikö Grigori tästä hengissä.


text: Eversti Odessa Cubbage on Half Life 2 pelissä esiintyvä vastarintaliikkeen jäsen. Hän esiintyy Highway 17 osiossa, jossa Gordon saapuu pieneen vastarintaliikkeen tukikohtaan autollaan. Hänen takissaan olevasta tunnuksesta voi päätellä Cubbagen toimineen turvamiehenä Rochesterin yliopiston turvallisuusyksikössä. "Raising the bar"in mukaan Cubbagen hahmo perustuu kamppailulajien opettajaan yhden pelin tuottajan mukaan ja hänen nimensä löydettiin roskapostia suodattaessa. Cubbage johtaa pientä vastarintaliikettä "New Little Odessa" nimisessä kylässä. Pelaaja voi nähdä hänet kiikareilla puhumassa G-Manin kanssa. Gordonin saavuttua kylään Cubbage pitää luentoa kuinka raketinheitintä käytetään. Cubbage antaa Gordonille raketinheittimen jolla Gordon ampuu alas tukikohtaan hyökänneen lentoaluksen. Tämän jälkeen Cubbage kiittää Gordonia ja käskee häntä viemään terveiset Eli Vancelle. Tämän jälkeen häntä ei enää nähdä pelin aikana. "Episode One"ssa kun vastarintaliikkeen jäsen kysyy Alyxiltä onko hän Kleinerin tytär, Alyx vitsailee että Cubbage on hänen isänsä. Myöhemmin pelaaja voi kuulla kahden vastarintaliikkeen jäsenen keskustelevan Cubbagesta.


title: Emil Handschin

text: Emil Handschin (19. maaliskuuta 1928 Basel – 1990) oli sveitsiläinen jääkiekkoilija. Hänen pelipaikkansa oli puolustaja. Handschin aloitti uransa vuonna 1945 SC Bernissä, josta siirtyi pian HC Davosiin. Vuonna 1946 hän siirtyi EHC Baseliin, jossa pelasi uransa loppuun, vuoteen 1961 saakka.


title: Emil Handschin

text: Maajoukkueurallaan Handschin edusti Sveitsiä 133 maaottelussa osallistuen kaksiin olympialaisiin (1948 ja 1952 sekä MM-kilpailuihin (1950). Vuoden 1948 olympialaisissa hän voitti joukkueensa mukana pronssia.


title: Emil Handschin

text: Vuonna 1962 Handschin perusti oman yrityksen, Emil Handschin AG:n. Yritys toimii kylpyhuonekalustealalla. Handschin kuoli Baselissa 1990.


title: Susanna Laine

text: Susanna Katriina Laine (s. 1. syyskuuta 1981 Seinäjoki) on suomalainen juontaja, Miss Suomen toinen perintöprinsessa vuodelta 2005, näyttelijä ja toimittaja. Hän sijoittui samana vuonna Japanissa pidetyissä Miss International Beauty -kilpailussa kolmanneksi.


title: Susanna Laine

text: Syksystä 2014 Laine on juontanut TV 1:n "Puoli seitsemän" -ohjelmaa. Aiemmin hän juonsi Radio Suomipopin Popstudio-ohjelmaa.


title: Susanna Laine

text: Susanna Laine on kotoisin Seinäjoelta. Laineen isosisko Tiina Laine oli Miss Suomen ensimmäinen perintöprinsessa vuodelta 1984.


title: Susanna Laine

text: Laine on opiskellut avoimessa yliopistossa viestintää, ammattikorkeakoulussa musiikkiteatteria ja kulttuurin tuottamista. Laine on muun muassa toiminut seurapiiritoimittajana Tuomas & Juuso Experience -talkshow’ssa Nelosella sekä juontanut televisiosarjoja "Pulssi", "Talent Suomi", ja "Treffit pimeässä".


title: Susanna Laine

text: Syksyllä 2010 Laine aloitti "Big Brother Talk Show'n" juontajana yhdessä Elina Viitasen kanssa. Kaksikko korvasi ohjelmaa kolmella edellisellä kaudella ohjelmaa juontaneen Vappu Pimiän. Laine ja Viitanen juonsivat myös ohjelman syksyllä 2011 esitetyn seitsemännen tuotantokauden. Kesällä 2011 Laine juonsi "Pitkä kuuma kesä" -ohjelman kolmannen tuotantokauden yhdessä Mikael Konttisen kanssa. Keväällä 2013 Laine kilpaili Diilin viidennellä tuotantokaudella yhdessä 11 muun julkisuuden henkilön kanssa.


title: Susanna Laine

text: Laine on työskennellyt myös näyttelijänä teatterissa ja pienissä rooleissa elokuvissa ja televisiossa. Vuonna 2005 hän näytteli Vihdin kesäteatterin "Onnenmaa" -näytelmässä ja vuonna 2012 Valkeakosken kesäteatterin "Villit vuodet – musikaali Vexi Salmen elämästä" -näytelmässä. Syksyllä 2006 Laine esiintyi kahden jakson ajan "Salatut elämät" -sarjassa. Syksyllä 2011 Laine näytteli Hämeenlinnan kaupunginteatterissa "Älä pukeudu päivälliselle" -näytelmässä. Hän esiintyy Uuden Iloisen Teatterin vuoden 2017 "Sata lasissa!" -kevätrevyyssä. Laine on hakenut viidesti teatterikorkeakouluun.


title: Susanna Laine

text: Laine on ollut myös Aikakoneen laulajana Heidi Puurulan äitiysloman ajan vuonna 2009.


title: Susanna Laine

text: Syyskuussa 2014 Laine aloitti TV 1:n "Puoli seitsemän" -ohjelman toisena juontajana.


title: Paparazzi

text: Paparazzi on valokuvaaja, joka ottaa kuvia kuuluisista henkilöistä sekä heidän julkisessa että yksityisessä elämässään. Nimitystä käytetään usein kielteisessä mielessä. Paparazzit ovat yleensä freelancer-kuvaajia, jotka myyvät ottamiaan kuvia lehdille. Erityisesti keltainen lehdistö saattaa maksaa yksittäisistä kuvista huomattavan suuria palkkioita.


title: Paparazzi

text: Paparazzi-ilmiö syntyi 1950-luvun lopun Roomassa, kun populaarilehdistö kyllästyi aseteltuihin ja siloteltuihin julkisuuden henkilöiden muotokuviin. Kuvajournalismiin haluttiin piristysruisketta vaatimalla kuvaajilta aitoja ja yllätyksellisiä tilannekuvia. Kuvaajien taktiikaksi muodostui saada kuuluisuuksista hätkähdyttäviä kuvia vaikka provosoimalla heitä.


title: Paparazzi

text: Sana "paparazzi" on monikkomuoto italian kielen sanasta "paparazzo", ”isä raketti”. Ohjaaja Federico Fellini alkoi elokuvansa "Ihana elämä" kuvauksissa kutsua tällä nimellä erästä kuvaajaa, joka odotti kiihkeästi lapsensa syntymää ja ryntäsi aina välillä kuvauksista pois. Kuvausten mittaan sanalla alettiin kutsua myös elokuvassa esiintyvää lehtikuvaajahahmoa.


title: Paparazzi

text: Suomessa paparazzi-kuvia julkaistaan varsin vähän, johtuen paljolti vahvasta yksityisyyden suojasta, joka määrittää kotirauhan piirissä olevien alueiden kuvaamisen rikoslaissa rangaistavaksi "salakatseluksi". Paparazzikuvia ovat julkaisseet esimerkiksi "Seiska"- ja "Hymy"-lehdet.


title: Tuomas

text: Tuomas on miehen etunimi.


title: Tuomas

text: Maaliskuuhun 2014 mennessä nimi Tuomas on Suomessa Väestörekisterikeskuksen tietojen mukaan annettu noin 33 000 henkilölle.


title: Tuomas

text: Nimeä Tuomas voidaan taivuttaa kahdella tavalla: vokaalivartalo voi olla -kse-loppuinen (esim. Tuomaksen, Tuomakseen) tai pitkään a:han päättyvä (esim. Tuomaan, Tuomaaseen). Viimeksi mainittu tapa voi tuntua vanhahtavalta.


title: Tuomas

text: Tuomas on suomalainen asu aramealaisesta "Thoma"-nimestä, joka merkitsee ’kaksosta’. Nimi on tullut tunnetuksi erityisesti apostoli Tuomaan mukaan.


title: Tuomas

text: Muissa kielissä saman nimen muunnelmia ovat muiden muassa Thomas ja (englanti, ranska, saksa, ruotsi), Tom (muiden muassa englanti), Tomas (ruotsi), Toomas (viro), Tomáš (tšekki), Tomasz (puola) ja Tomaso (italia).


title: Tuomas

text: Tuomaan nimipäivä, tuomaanpäivä on 21. joulukuuta. Päivää on katolisessa kirkossa vanhastaan vietetty apostoli Tuomaan muistopäivänä, joka perimätiedon mukaan on hänen pyhäinjäännöstensä siirtopäivä. Tuomaan päivää on Suomessa kansanomaisesti pidetty jouluajan alkupäivänä, mistä johtuu sanonta ”hyvä Tuomas joulun tuopi, paha Nuutti pois sen viepi”. Ennen vuotta 1774 se oli myös pyhäpäivä.Nimeä Tuomas käytetään suomessa vakiintuneesti myös seuraavista henkilöistä, joiden varsinaisena nimenä on ollut jokin saman nimen muunkielinen muunnos:


title: Helsingin Pop & Jazz Konservatorio

text: Pop & Jazz konservatorio (ent. Oulunkylän Pop & Jazz opisto ja Oulunkylän Pop & Jazz konservatorio) on Klaus Järvisen 1971 perustama helsinkiläinen rytmimusiikkiin erikoistunut ammatillista ja harrastepohjaista opetusta tarjoava musiikkioppilaitos.


title: Helsingin Pop & Jazz Konservatorio

text: Alkujaan oppilaitos toimi Oulunkylän yhteiskoulussa Oulunkylässä ja sen jälkeen Oulunkylän Seurahuoneella. Sieltä se muutti 1990-luvun puolivälissä uusiin tiloihin Arabianrantaan. Klaus Järvinen toimi koulun rehtorina vuosina 1971–1999 ja hänen jäätyään eläkkeelle 1999 tuli rehtoriksi Janne Murto.


title: Helsingin Pop & Jazz Konservatorio

text: Pop & Jazz konservatorio jatkaa toimintaansa musiikkiopistona ja toisen asteen ammattioppilaitoksena. Vuonna 2000 konservatoriosta erkani ammattikorkeakoulutasoista pop/jazz -koulutusta antava Helsingin ammattikorkeakoulu Stadian pop/jazzmusiikin osasto (nykyisin Metropolia ammattikorkeakoulun pop/jazzmusiikin koulutusohjelma). Nämä hallinnollisesti erilliset pop- ja jazzmusiikin oppilaitokset toimivat yhä samoissa tiloissa Arabianrannassa .


title: Shang Tsung

text:
Shang Tsung on useissa "Mortal Kombat" -peleissä ja elokuvissa esiintynyt muodonmuuttaja, jonka täytyy kerätä sieluja pysyäkseen hengissä.
"" -pelissä Shang Tsungin tyyleinä ovat "snake" ja "crane". Aseena hän käyttää miekkaa. Hänellä on myös enemmän erikoishyökkäyksiä kuin useimmilla muilla hahmoilla: "3D Fire Long Range", "3D Fire short range", "Fire blast", ja "Soul steal".


title: Shang Tsung

text: Shang Tsungin menneisyys on pysynyt tuntemattomana eikä hänen alkuperäänsä ole paljastettu. Joidenkin lähteiden mukaan hän oli alkujaan ihminen Earthrealmista. Jumalat kirosivat hänet, ja hänen täytyi saada sieluja elääkseen. Sivuvaikutuksena Tsung kykeni tutkimaan hankkimiensa sielujen muistoja ja tietoa, mikä auttoi häntä huomattavasti vuosia myöhemmin.


title: Shang Tsung

text: Tsung osallistui Mortal Kombat turnaukseen voittaen kaikki vastustajansa ja tullen turnauksen suurmestariksi. Ei ole tiedossa, että kuinka kauan hänellä oli tämä titteli, mutta luultavasti hän menetti sen legendaariselle Shaolin munkille, Suurelle Kung Laolle.


title: Shang Tsung

text: Shang Tsung palasi vuosia myöhemmin huomattavasti vanhempana, kuoltuaan mysteerisesti taisteltuaan kolmea suurmestaria vastaan. Hän toi mukanaan parhaimman oppilaansa, prinssi Goron. Tsung toimi Outworldin keisarin, Shao Kahnin alaisena ja hänen oli määrä pitää Mortal Kombat turnauksia. Mikäli Shao Kahnin alainen voittaisi turnauksessa kymmenen kertaa, hän saisi valloittaa Earthrealmin. Uljaan taistelun jälkeen Suuri Kung Lao hävisi Gorolle. Tsung vei hänen sielunsa ja Outworldin voittoputki oli alkanut.


title: Shang Tsung

text: Shang Tsung tutustui toiseen velhoon, Quan Chihin ja sai tietää tämän etsivän Shinnokin amulettia. Sen sijainnin tiesivät vain Shaolin munkit ja Shang Tsung, joka sai tiedon viedessään Laon sielun. Shang Tsung kertoi sijainnin Quan Chille hänen luvatessa auttaa Shao Kahnia. Shang Tsung ei kuitenkaan saanut kerrottua, että yksikään velho ei voi päästä paikkaan, jossa amulettia pidetään.


title: Shang Tsung

text: Seuraavan 500 vuoden ajan, Goro pysyi voittamattomana ja Kahnin voitto läheni. Seuraava turnaus pidettiin Shang Tsungin saarella, joka sijaitsi alueella Earthrealmin ja Outworldin välillä.


title: Shang Tsung

text: Pian Tsung tapasi taitavan miekkamiehen, Kenshin. Pelätessään tämän osallistuvan ja voittavan turnauksen, Tsung muutti itsensä vanhaksi mieheksi. Hän kehui Kenshin taitoja sanoen, että hän tarvitsisi miekan, joka sopisi hänen kyvyilleen. Sitten hän johti Kenshin muinaiseen maanalaiseen labyrittiin ja pysäntyi ennen syvää kaivoa, jota peitti suuri kivi. Tsung kertoi, että miekka olisi siellä. Kun Kenshi siirsi kiven, soturikuninkaiden sielut vapautuivat ja vievät Kenshiltä näön. Tsung paljasti oikean muotonsa ja jätti Kenshin kuolemaan eikä tietänyt, että Kenshi selviäisi ja hänestä tulisi katkera vihollinen. Tsung myös väitteli Shujinkon kanssa siitä, että voisiko tämä osallistua ja loppujen lopuksi suostui. Shujinko ei kuitenkaan osallistunut elämäntehtävänsä johdosta.


title: Shang Tsung

text: Kymmenennen Mortal Kombat turnauksen aika koitti ja Kahn tarvitsi enää voiton tästä valloittaakseen Earthrealmin. Shaolin munkki Liu Kang kuitenkin voitti Goron. Hän myös haastoi Shang Tsungin voittaen ja Shang Tsung pakeni Outworldiin. Outworldissa Shang Tsung anoi elämäänsä Shao Kahnilta. Hän kertoi tyrannille, että mikäli he haastaisivat Earthrealmin tulemaan Outworldiin, heidän täytyisi hyväksyä tämä. Kahn suostui ja palautti Tsungin nuoruuden. Samalla Shao Kahn toteutti omaa suunnitelmaansa palauttaakseen entisen kuningattarensa, Sindelin, henkiin.


title: Shang Tsung

text: Outworldin tunaus tuli, mutta nuoruudesta huolimattaa Tsung hävisi Liu Kangille. Tällä kertaa Kahnin edessä. Shao Kahnkin hävisi Liu Kangille ja samalla Shang Tsung palautti Sindelin henkiin. Quan Chin ja Shinnokin ansiosta Sindel ei syntynyt Outworldissa vaan Earthrealmissa ja oli sydämeltään paha.


title: Shang Tsung

text: Sindelin Earthrealmiin syntymisen ansiosta, Shao Kahn kykeni matkustaa sinne ja yhdistää Earthrealm ja Outworld. Shang Tsung johti yhtä Kahnin joukoista tappaakseen kaikki Lordi Raidenin soturit, jotka suojelivat Eartrealmia. Vaikka Tsungilla oli enemmän voimia kuin koskaan ennen, hän hävisi Liu Kangille taas. Myös Kahn epäonnistui suunnitelmissaan ja molemmat pakenivat Outworldiin. Kahn vangitsi Tsungin tämän epäonnistumisen takia ja vapautti myöhemmin saadessaan Kahnin suosion takaisin.


title: Shang Tsung

text: Muutamia vuosia myöhemmin Shang Tsung löysi Quan Chin palatsistaan taistelemassa Scorpionia vastaan. Kun Quan Chi voitti, hän teki Shangille tarjouksen: jos tämä auttaisi Quan Chitä etsimään Onagan kadonnutta armeijaa, hän lupaisi antaa Shangille loputtoman varaston sieluja. Näin syntyi "Deadly Alliance". Ensin heidän täytyi kuitenkin hävittää Shao Kahn ja Liu Kang.


title: Shang Tsung

text: Shang Tsung vei Quan Chin Shao Kahnin luokse, he todistivat tälle uskollisuutensa ja sitten hyökkäsivät tämän kimppuun. Kun Shang Tsung ja Quan Chi ovat päihittäneet tämän (tai ainakin Shao Kahnin kloonin), Shang muuttui Kung Laoksi ja lähti Liu Kangin luokse. Kun Liu harjoitteli kataansa, Shang hyökkäsi. Liu pääsi voitolle, mutta samalla Quan Chi hyökkäsi takaa päin antaen Shangille mahdollisuuden tappaa Liun ja viedä tämän sielun. Loppujen lopuksi Deadly Alliance voitti myös muut "Earthrealmin" sankarit ja löysi Onagan armeijan.


title: Shang Tsung

text: "Earthrealmin" sankarien hävittyä, Deadly Alliancella on enää vastassaan Raiden. Shang Tsung ja Quan Chin päihittävät tämän kuitenkin pitkän taistelun jälkeen, mutta iloa ei kestänyt kauan sillä Shang ja Quan Chi kääntyivät toisiaan vastaan.


title: Shang Tsung

text: Aluksi Shang Tsungin voitto näytti hyvin todennäköiseltä, mutta Quan Chi kuitenkin voitti tämän. Samalla kuitenkin uudelleensyntynyt Onaga tuli paikalle. Quan Chi hyökkäsi tämän kimppuun, mutta huonolla menestyksellä. Samalla myös Raiden ja Shang saivat tajuntansa takaisin ja kolmikko yritti yhdessä voittaa Onagan, mutta edes heidän kolmen voimat eivät riitä. Raiden teki viimeisen epätoivoisen teon, räjäyttäen itsensä, Shangin ja Quan Chin, tarkoituksenaan tappaa myös Onaga. Tämä ei kuitenkaan edes vahingoittunut räjähdyksessä. Shangin kuoltua Liu Kangin sielu vapautui.


title: Shang Tsung

text: Ei ole tiedossa, kuinka Shang Tsung selvisi räjähdyksessä, mutta hän päätyi muodostamaan liiton Onagan, Shao Kahnin ja Quan Chin kanssa päästäkseen taistelemaan Blazea vastaan.


title: Instrument Landing System

text: Instrument Landing System (ILS) on ilmailun mittarilähestymisjärjestelmä, jonka avulla lentokoneet voivat lähestyä kiitotietä ilman näköhavaintoja lentokentästä. Se opastaa laskeutuvat lentokoneet tarkasti liukupolkua pitkin kiitotien kynnykselle, joissain tapauksissa myös kiitotietä pitkin.


title: Instrument Landing System

text: ILS koostuu kahdesta alijärjestelmästä, joista toinen opastaa sivu- ja toinen korkeussuuntaisesti. Laitteisto perustuu radiolähettimiin. 1970-luvulta alkaen on ollut myös mikroaaltotaajuuksilla toimivia mittarilähestymisjärjestelmiä ("MLS, Microwave Landing System"), mutta sotilaskäyttöä lukuun ottamatta ne eivät ole yleistyneet.


title: Instrument Landing System

text: Suuntasäde ("localizer eli LLZ") opastaa lentokonetta sivusuunnassa. Yleensä suuntasäde on kiitotien suuntainen, mutta joskus, esimerkiksi tiheään asutulla kaupunkialueella, sen suunta voi poiketa kiitotiestä.


title: Instrument Landing System

text: Järjestelmän toinen osa opastaa lentokoneita liukupolulla ("glideslope eli GS"). Yleensä liukupolun kaltevuus on 3°, mutta esimerkiksi vuoristoisilla alueilla saatetaan joutua käyttämään jyrkempää liukupolkua.


title: Instrument Landing System

text: Suunta- ja liukusäteen lisäksi ILS:n yhteydessä on yleensä jonkinlainen etäisyydenmittausjärjestelmä.


title: Instrument Landing System

text: Perinteisesti tarkoitukseen on käytetty markereita (), jotka ovat suoraan ylöspäin säteileviä radiomajakoita. Lentokoneen lentäessä markerin yli, vastaanottaa koneessa oleva vastaanotin markerin signaalin.


title: Instrument Landing System

text: Markereita on sijoitettu lähestymislinjalle yleensä kaksi (keski- ja ulkomerkki), ja niiden avulla lentäjien on mahdollista tietää lentokoneen hetkellinen sijainti kiitotien kynnyksestä. ILS-järjestelmä mahdollistaa myös sisämerkin, mutta niitä on ollut hyvin harvoin käytössä, Suomessa ei 1950-luvun jälkeen. Sisämerkkiä on käytetty lähinnä huonon näkyvyyden CAT 2-ILS-laitteistossa ilmaisemaan ratkaisukorkeutta vastaavaa loppulähestymislinjan pistettä tapauksissa, joissa paikallismääräykset sallivat CAT 2-menetelmän lentämisen käyttämättä radiokorkeusmittaria (mm. Yhdysvallat). Alun perin sisämerkkiä vastaavia merkkimajakoita käytettiin itsenäisinä lentoväylillä ja mm. lähestymisalueilla (ns. fan-marker/airways marker) ilmaisemaan erilaisia merkitseviä pisteitä, mistä syystä joidenkin merkkimajakkavastaanottimien valotauluissa on edelleen merkit O/M/A merkintöjen O/M/I sijaan. Itsenäisiä merkkimajakoita on jäljellä enää yksittäisiä, lähinnä Venäjällä ja Pohjois-Amerikassa.


title: Instrument Landing System

text: Esimerkiksi ilmailukartoissa käytetään markkereista lyhenteitä, ulkomerkki OM (), keskimerkki MM () ja sisämerkin IM ().


title: Instrument Landing System

text: Markkerit käyttävät 75 MHz:n taajuutta. Vastaanotossa ne erottaa toisistaan modulaatiotaajuuden ja jatkuvan Morse-koodisarjan perusteella, OM 400 Hz viiva-viiva- jne., MM 1 300 Hz viiva-piste-viiva-piste- jne., IM 3 000 Hz piste-piste- jne.


title: Instrument Landing System

text: OM ja MM on yleensä sijoitettu sisä- ja ulkolokaattoreiden (kts. NDB) yhteyteen, jos sellainen on käytössä.


title: Instrument Landing System

text: Nykyisin käytetään kuitenkin yhä enemmän liukusädeantennin yhteyteen sijoitettua DME-majakkaa, jonka avulla on mahdollista määrittää lentokoneen etäisyys jatkuvasti.


title: Flegethon

text: Flegethon (myös Pyriflegethon, ) oli kreikkalaisessa mytologiassa Haadeen tulivirta; se liekehti palavaa rikkiä. Flegethon oli yksi Haadeen viidestä joesta. Vergilius mainitsee Flegethonin muiden jokien ohessa Aeneiissa (VI, 265, 551). Danten Jumalaisessa näytelmässä joki muodostuu kiehuvasta verestä ja se on osa helvetin seitsemättä kehää. Siihen kuuluvat tyrannien, murhaajien, rosvojen ja sellaisten varjot, jotka ovat syyllistyneet väkivaltaan muita kohtaan.


title: Lähipoliisi

text: Lähipoliisi, joka tunnetaan usein myös korttelipoliisina, on poliisi, joka toimittaa virkaansa maantieteellisesti rajatulla alueella edustaen poliisitoimen paikallista läsnäoloa. Lähipoliisitoiminnalla on tarkoituksena myös rauhoittaa kaupunki- ja taajama-alueita ennalta ehkäisevästi. Poliisin läsnäolo myös lisää turvallisuuden tunnetta. Se ei kuitenkaan ole erillinen toimintamuoto, jolla olisi nimetyt lähipoliisit, vaan sitä toteutetaan normaalin partioinnin yhteydessä.


title: John Mayasich

text: John Mayasich (s. 22. toukokuuta 1933 Eveleth, Minnesota) on yhdysvaltalainen entinen jääkiekkoilija. Mayasich aloitti uransa high school -aikoinaan. Hänen johdollaan Eveleth High School voitti osavaltionsa mestaruuden neljä kertaa peräkkäin (1948–1951). Myöhemmin Mayasich pelasi NCAA-yliopistosarjassa Minnesota Universityn joukkueessa tehden useita liigan ennätyksiä. Maysich hylkäsi kaikki saamansa tarjoukset NHL-seuroilta ja pysyi amatööripelaajana koko uransa.


title: John Mayasich

text: Amatöörinä Mayasich pelasi paljon Yhdysvaltojen jääkiekkomaajoukkueessa. Hän osallistui kaksiin olympialaisiin 1956 ja 1960 sekä kuusiin MM-kilpailuihin (1957, 1958, 1961, 1962, 1966 ja 1969). Saldona oli olympiakulta, olympiahopea ja MM-pronssi. Vuonna 1976 Mayasich nimitettiin Yhdysvaltojen Hockey Hall of Fameen.


title: Wong Fei Hung

text: Wong Fei Hung (9. heinäkuuta 1847 – 25. maaliskuuta 1924), tunnettu myös nimellä Huang Fei Hong, oli Kiinan tunnettu taistelulajien opettaja ja parantaja, josta tuli myyttinen sankari, "Kiinan Robin Hood".


title: Wong Fei Hung

text: Lääkärinä ja kansanparantajana hän opetti akupunktiota ja muuta perinteistä kiinalaista lääketiedettä klinikallaan Foshanissa, ja hänet tunnettiin myötätuntoisena parantajana, joka ei koskaan käännyttänyt oveltaan varatontakaan potilasta.


title: Wong Fei Hung

text: Wong Fei Hungista tehtiin yli sata elokuvaa Hongkongissa 1940–1960-luvuilla. Kuuluisimmat elokuvat hänestä kuitenkin lienevät 1990-luvulta. Kuusiosainen "Once upon a time in China" -elokuvasarja toi Wong Fei Hungin viimeistään suuren yleisön tietoisuuteen. Näistä neljässä pääosaa esitti Jet Li.


title: Esperanton maailmankongressi

text: Esperanton maailmankongressi () on Universala Esperanto-Asocion eli Esperanton maailmanliiton järjestämä esperantistien kansainvälinen kongressi. Se on järjestetty vuodesta 1905 lähtien vuosittain, lukuun ottamatta ensimmäisen ja toisen maailmansodan vuosia.


title: Esperanton maailmankongressi

text: Kongressi järjestetään yleensä heinäkuun viimeisellä tai elokuun ensimmäisellä viikolla. Se alkaa ja päättyy lauantaina ja kestää siis kahdeksan päivää. Kongressipaikan valitsee Esperanton maailmanliiton hallitus, ja paikka vaihtuu vuosittain, jotta tapahtuma saavuttaisi osanottajia mahdollisimman laajoilta alueilta. Tapahtumaan osallistuu keskimäärin noin 2 000 esperantistia. Toisen maailmansodan jälkeen osanottajia on ollut 800–6 000 paikasta riippuen. Edustajia on ollut keskimäärin 60 eri maasta.Kongressi on pääpiirteittäin samanlainen joka vuosi, mutta ohjelma vaihtelee hieman järjestäjän mukaan.


title: Kirsi Antila

text: Kirsi Antila (o.s. Välimaa, s. 15. lokakuuta 1978 Jämijärvi) on suomalainen uransa lopettanut hiihtäjä. Antila kilpaili nuorempana hiihdon lisäksi yleisurheilussa, mutta hiihto vei lopulta voiton. Kesäisin hän on kilpaillut myös kirkkovenesoudussa, seuranaan Ikaalisten Soutajat. Hiihdossa hän edustaa Jämin Jännettä.


title: Kirsi Antila

text: Antila osallistui Torinon Olympialaisiin 2006, jossa hän oli yhdistelmäkilpailussa 34:s. Maailmanmestaruuskilpailuihin Antila on osallistunut Val di Fiemmessä 2003 ja Oberstdorfissa 2005. Hänen paras henkilökohtainen sijoituksena MM-kisoissa on kymmenes sija Oberstdorfin perinteisen tyylin 10 kilometrin kilpailussa. Maailmancupissa Antila on sijoittunut henkilökohtaisilla matkoilla kaksi kertaa palkintokorokkeelle parhaan sijoituksen ollessa toinen sija perinteisen sprintissä Lahdessa maaliskuussa 2005.


title: Kirsi Antila

text: Antila on 168 senttimetriä pitkä ja hän painaa 60 kilogrammaa. Häntä valmentaa Heikki Pusa. Antila meni kesällä 2007 naimisiin ampumahiihtäjä Timo Antilan kanssa.


title: Pelikaanit

text: Pelikaanit (Pelecanidae) ovat kaloja syöviä suurikokoisia pelikaanilintuja, joille tunnusomaista on suuri venyvä nokkapussi leuan alla.


title: Pelikaanit

text:
Varhaisimmat fossiiliaineistossa säilyneet pelikaanien jäänteet ovat oligoseenilta, noin miljoonaa vuotta sitten. Kymmeniä jäänteitä on löydetty, joista suurin osa on anatomisten yhtäläisyyksien perusteella sijoitettu sukuun "Pelecanus". Se viittaa siihen että pelikaanit ovat muuttuneet hyvin vähän aikojen saatossa, vaikkakin lajien levinneisyys on voinut vagihdella paljon. Kiharapelikaani ("P. crispus") oli luultavsti levinnyt suurimpaan osaa Eurooppaa neoliittisellä kaudella, sisältäen Iso Britannian, Alankomaat, Tanskan ja Saksan. Viimeisin sukupuuttoon kuollut pelikaanilaji on uudenseelanninpelikaani. Se oli suurempi kuin mikään nykyisistä pelikaaneista, painaen jopa yli 15 kilogrammaa. Uudenseelanninpelikaani pesi lähinnä sisämaan ylänköjärvillä. Laji kuoli sukupuuttoon alle tuhat vuotta sitten, kun maorit saapuivat Uuteen-Seelantiin.
Elossa olevia pelikaaneja tunnetaan kahdeksan lajia:


title: Pelikaanit

text: Vasarapäähaikaran asema luokittelussa on ollut epävarma, ja se on tavallisesti sijotettu omaan heimoonsa, mutta AOU lukee sen pelikaanien heimoon. HBW Alive sijoittaa sen kuitenkin omaan heimoonsa, mitä kladogrammi alla myös kuvastaa.


title: Idän soturit

text: Idän soturit on taiwanilainen televisiosarja, joka kertoo kiinalaisista sotureista. "Idän soturit" perustuu alun perin sarjakuvaan. Subtv esitti sarjaa Suomessa kahden tuotantokauden verran vuosina 2002–2003. "Idän sotureista" (englanniksi "Wind and Cloud", kiinaksi "Feng Yun Xiong Ba Tian Xia") on tehty monia elokuvia kuten "" ja "".


title: The Pale

text: The Pale () tai English Pale ("An Pháil Sasanach") on nimitys, jota keskiajan loppupuolella käytettiin suoraan Englannin kuninkaan vallan alla olleesta osasta Irlantia, eli Dublinista ympäristöineen. Alueen koko vaihteli eri aikoina. Muualla Irlannissa 1100-luvulla alkaneessa normannivalloituksessa valtaan nousseet normanniruhtinaat olivat pikkuhiljaa enemmän tai vähemmän sulautuneet valtaväestön kulttuuriin.


title: Jorma

text: Jorma on suomalainen miehen etunimi. Se on vanha ortodoksinen ristimänimi. Jorman nimipäivä on ollut suomenkielisessä almanakassa 26. kesäkuuta vuodesta 1950 asti. Aiemmin nimipäivä oli 13. syyskuuta vuodesta 1908 alkaen. Nimi on alkuaan heprean Jeremia, jonka karjalaiset ovat omaksuneet venäjästä. Vaikka Jorma on suomalainen ortodoksista alkuperää oleva Jeremia-nimen muoto, Suomen ortodoksinen kalenteri ei yhdistä Jormaa Jeremiaan vaan Hermolaokseen, johon sillä ei kuitenkaan ole etymologista yhteyttä. Suku- ja kylännimet Jormanen ja Jormas lienevät samaa perua kuin etunimi Jorma.


title: Jorma

text: Nimet Jorma ja Kari tulivat tunnetuiksi Juhani Ahon karjalaisromaanin "Panu" ilmestyttyä 1897. Kirjassa esiintyy vanha Jorma-niminen tietäjä. Aho lienee ottanut nimen karjalaisesta paikannimestä Jormala. Tämän jälkeen ensimmäisiä Jormaksi nimettyjä oli Akseli Gallen-Kallelan poika Jorma Gallen-Kallela vuonna 1898. Hänet on tiettävästi nimetty Ahon romaanin mukaan.


title: Jorma

text: Väestörekisterikeskuksen tietojen mukaan nimi Jorma on 1900-luvun alusta vuoden 2012 loppuun mennessä annettu 35 551 miehelle ja alle kymmenelle naiselle. Nimen kulta-aikaa olivat 1940–1950-luvut, jolloin nimi annettiin yli 23 000 pojalle, mikä on Suomessa väestörekisterissä olleiden Jormien kokonaismäärästä jopa yli 60 prosenttia. 1960-luvun loppupuolella Jorma poistui Suomessa suosittujen etunimien joukosta, ja 1980-luvulta lähtien nimeä on annettu enää ani harvoin. Sanalla "jorma" on nykyään nolo sivumerkitys, ja lisäksi "eräjorma" on käytössä haukkumanimenä tietynlaisesta konservatiivisesta miestyypistä. Toisaalta nimi on saanut hieman käyttöä myös Yhdysvalloissa, missä sen suosiota on lisännyt amerikansuomalainen laulaja Jorma Kaukonen.


title: Jorma

text: Jormien lempinimiä ovat ainakin Jomppe, Jope, Jopi, Jori, Jore ja Jorkka.


title: Jorma

text: Luettelon Jormat ovat suomalaisia, ellei eri kansallisuutta mainita.


title: Blood Bowl

text:
Blood Bowl on Games Workshopin Warhammerin fantasiamaailmaan sijoittuva lautapeli, jossa kaksi joukkuetta pelaa amerikkalaista jalkapalloa muistuttavaa väkivaltaista peliä, jossa vastustajia pahoinpidellään. Pelin säännöt saa ladattua ilmaiseksi valmistajan kotisivuilta.
Blood Bowlista on tullut myös konsolipeli.


title: Blood Bowl

text: Molemmat joukkueet koostuvat vähintään 11 kenttäpelaajasta ja mahdollisista varaolennoista. Pelaajat voivat olla esimerkiksi kääpiöitä, örkkejä, ihmisiä tai epäkuolleita. Peli koostuu kahdesta kahdeksan vuoron erästä. Peli alkaa aloituspotkulla, jonka jälkeen vastaanottava joukkue saa pelivuoron. Vuoron aikana joukkue voi kuljettaa tai heittää palloa ja taklata. Pallon heiton ja taklauksen onnistuminen heitetään nopalla, ja onnistumiseen vaikuttavat kyseisen pelaajan ominaisuudet. Tarkoituksena on toimittaa pelipallo vastustajan kenttäpuoliskon peräriville. Pelin erityispiirre on, että epäonnistuneesta toiminnasta, heitosta tai taklauksesta, pelivuoro vaihtuu.


title: Blood Bowl

text: Peliä voi pelata myös liiga- ja turnausmuodossa. Joukkueet tienaavat lisää rahaa ja faneja. Pelaajat voivat kehittyvät ja oppia uusia taitoja, mutta toisaalta voivat myös huonontua. Joukkueille voi ostaa esimerkiksi uusia pelaajia, cheerleadereitä tai apteekkareita.


title: Blood Bowl

text: Pelitä on julkaistu vuosien saatossa useita laitoksia.


title: Blood Bowl

text: Blood Bowlista löytyy enemmän rotuja kuin Warhammer Fantasy Battlesta.


title: Aleksei Kasatonov

text: Aleksei Viktorovitš Kasatonov (, s. 14. lokakuuta 1959 Leningrad, Neuvostoliitto) on entinen jääkiekkoilija. Kasatonov oli 1980-luvulla useiden vuosien ajan Neuvostoliiton maajoukkueessa puolustajana yhdessä Vjatšeslav Fetisovin kanssa. Kasatonov ja Fetisov pelasivat kuuluisassa Neuvostoliiton ykkösviisikossa yhdessä Vladimir Krutovin, Igor Larionovin, Sergei Makarovin kanssa.


title: Aleksei Kasatonov

text: Kun Fetisov ja Larionov vaativat 1980-luvun lopulla mahdollisuutta pelata ulkomailla, Kasatonov oli valmentaja Viktor Tihonovin puolella. Kasatonov ja Fetisov eivät olleet puheväleissä pelatessa New Jersey Devils -seurassa. Nykyisin Kasatonov toimii SKA Pietarin general managerina.


title: Aki

text: Aki on suomalainen miehen etunimi. Se on lyhentymä nimestä Joakim, joka puolestaan pohjautuu heprean "Jehoiachim"-nimeen (’Jahve herättää’). Toisaalta Aki voi olla myös Augustin ja Akselin lyhentymä.


title: Aki

text: Japanissa Aki on naisen etunimi, joka johtuu ’säihkyvää’, ’kirkasta’ tai ’syksyä’ tarkoittavasta japanin kielen sanasta.


title: Aki

text: Vuoden 2009 loppuun mennessä nimen Aki oli Suomessa saanut 9 360 suomalaista miestä ja alle 20 naista.


title: Esko

text: Esko on suomalainen miehen etunimi. Eskon nimipäivä on suomenkielisessä almanakassa 12. kesäkuuta. Suomessa on vuoden 2009 loppuun mennessä elänyt 34 922 Esko-nimistä henkilöä.


title: Esko

text: Esko-nimi on muunnos muinaisskandinaavisesta Eskil-nimestä.


title: Nina

text: Nina on:


title: Luettelo Mortal Kombat -pelisarjan hahmoista

text: Luettelo Mortal Kombat -pelisarjan pää- ja sivuhahmoista.


text: Merkit:


text: Alkuperäinen Sub-Zero kuoli ja muuttui Noob Saibotiksi. Uudeksi Sub-Zeroksi tuli hänen pikkuveljensä.


title: Leevi (nimi)

text: Leevi on heprealaisperinen miehen etunimi, joka tarkoittaa uskollista. Nimi periytyy Raamatusta, jossa Leevi oli Jaakobin kolmas poika. Pohjois-Suomessa nimen on tehnyt suosituksi erityisesti Lars Levi Laestadius. Suomalaiseen almanakkaan nimi ilmestyi 1950, mutta sitä on käytetty jo paljon aikaisemmin. Suomessa on elokuuhun 2016 mennessä ollut 11 166 Leevi -nimistä henkilöä, joista enemmistö on 2000-luvulla syntyneitä.


title: Thomas Bodström

text: Thomas Lennart Bodström (s. 9. huhtikuuta 1962) on ruotsalainen poliitikko, joka edustaa sosiaalidemokraattista työväenpuoluetta. Hän toimi lokakuusta 2000 lokakuuhun 2006 saakka maansa oikeusministerinä.


title: Thomas Bodström

text: Thomas Bodströmin isä on entinen sosiaalidemokraattinen poliitikko Lennart Bodström, joka toimi ulkoministerinä Olof Palmen hallituksessa vuosina 1982–1985. Nuorena Thomas Bodström ei ollut mukana puoluepolitiikassa vaan tuli aluksi julkisuuteen 1980-luvun loppupuolella pelatessaan jalkapalloa Allsvenskan-seura AIK:n edustusjoukkueessa vuosina 1987–1989. Vuonna 1990 Bodström suoritti juristexamen-tutkinnon Tukholman yliopistossa, minkä jälkeen hän toimi kymmenen vuotta juristina. Juristin urallaan Bodström keskittyi erityisesti kansainvälisiin kysymyksiin. Hän toimi myös muun muassa Ruotsin UNICEFIN, Ruotsin asianajajaliiton ja Asianajajat ilman rajoja -järjestön Ruotsin osaston hallituksissa.


title: Thomas Bodström

text: Tultuaan lokakuussa 2000 nimitetyksi Göran Perssonin hallituksen oikeusministeriksi asuntokaupoistaan nousseen kohun vuoksi tehtävästä eronneen Laila Freivaldsin jälkeen Bodström oli vielä tuntematon nimi suurelle yleisölle ja politiikan toimittajille. Hän ei ollut nimittämishetkellä minkään puolueen jäsen, mutta liittyi pian sosiaalidemokraattiseen työväenpuolueeseen. Bodström toimi oikeusministerinä kuusi vuotta aina syksyyn 2006 asti, jolloin sosiaalidemokraatit joutuivat oppositioon porvarikoalition voitettua valtiopäivävaalit. Vuonna 2004 Bodström kirjoitti ensimmäisistä ministerivuosistaan kirjan nimeltä "700 dagar i Rosenbad". Kesällä 2008 hän julkaisi ensimmäisen rikosromaaninsa "Pakenija" ("Rymmaren"). Hän jatkoi rikoskirjailijana romaaneilla "Idealisten" (2009) ja "Lobbyisten" (2010).


title: Thomas Bodström

text: Bodströmin ollessa oikeusministerinä epäiltiin, että hän olisi yhdysvaltalaisten tekijänoikeusjärjestöjen painostuksesta määrännyt 2006 BitTorrent-seurantapalvelin The Pirate Bayn laitteiston takavarikoiduksi. Neljä eri puolueen kansanedustajaa teki ministeri Bodströmin menettelystä kantelun perustuslakivaliokunnalle. Todisteita siitä, että Bodström olisi painostanut poliisia, ei löytynyt.


title: Thomas Bodström

text: Vuonna 2002 Bodström tuli valituksi Ruotsin valtiopäiville Örebron läänin vaalipiiristä puolueensa puoluelistan kärkinimenä. Bodströmin jatkettua vaalien jälkeen ministerintehtävissä hänen tilallaan valtiopäivillä istui neljä vuotta varaedustaja Matilda Ernkrans. Hän uusi edustajanpaikkansa vuoden 2006 vaaleissa, joissa hän oli aiempaan tapaan sosiaalidemokraattien puoluelistan ykkösnimi. Vuoden 2006 vaalien jälkeen Bodström toimi valtiopäivien oikeusvaliokunnan puheenjohtajana sekä lastensuojelujärjestö ECPATin Ruotsin puheenjohtajana.


title: Thomas Bodström

text:
Bodström valittiin valtiopäivien jäseneksi myös vuoden 2010 vaaleissa, mutta hän luopui paikastaan muutama viikko vaalien jälkeen. Hän oli pyytänyt oikeutta jäädä vanhempainvapaalle muutettuaan syyskuussa 2010 perheensä kanssa Yhdysvaltoihin, mutta pyyntöön ei oltu suostuttu.
Thomas Bodström on naimisissa ja hänellä on neljä lasta.


title: France Prešeren

text: France Prešeren (3. joulukuuta 1800 Vrba, Slovenia – 8. helmikuuta 1849 Kranj, Slovenia) on Slovenian kansallisrunoilija.


title: France Prešeren

text: Prešereniä pidetään slovenialaisen runouden johtohahmona, joka on saanut runsaasti tunnustusta niin kotimaassaan kuin muualla Euroopassakin. Häntä pidetään myös yhtenä Euroopan parhaista romantiikan ajan kirjailijoista. Toisinaan hänen nimensä kirjoitetaan saksalaisempaan muotoon "Franz Prescheren", erityisesti dokumenteissa ajalta, jolloin Slovenia oli osa Itävaltaa.


title: France Prešeren

text: France Prešeren syntyi 3.12.1800 maanviljelijäperheeseen Vrban kylässä, Sloveniassa. Prešerenin äiti olisi halunnut hänestä papin, mutta tuleva runoilija valitsi toisin. Hän opiskeli Wienin yliopistossa filosofiaa ja myöhemmin lakia. Saatuaan laissa tohtorin arvon Prešeren palkattiin Ljubljanaan erääseen lakifirmaan assistentiksi. Itsenäistä lakimiestä Prešerenistä ei kuitenkaan koskaan tullut.


title: France Prešeren

text: Prešeren kuoli 8.2.1849 Kranjissa, Sloveniassa.


title: France Prešeren

text: France Prešeren kirjoitti runoja vapaa-aikanaan. Hänen tunnetuin tuotoksensa, "Sonetni Venec" (suom. "Seppele soneteista") sai voimansa Prešerenin epäonnisesta rakkaudesta Julija Primiciä kohtaan (saksalaisemmin "Julia Primita") sekä Prešerenin läheisen runoilijaystävän Matija Čopin ("Matthias Tschop") kuolema.


title: France Prešeren

text: "Sonetni Venecin" on kirjoitustyyliltään erikoinen: yhden sonetin viimeisestä rivistä tulee seuraavan sonetin ensimmäinen rivi, ja näin kaikki 14 sonettia muodostavat tunteellisen lyriikan yhteenpunotun seppeleen, jossa yhtä sonettia ei voi olla ilman toista. Kaikkien 14 sonetin ensimmäiset rivit puolestaan muodostavat uuden sonetin, ja tämän sonetin jokaisen rivin ensimmäiset kirjaimet taas muodostavat sanat "Primicovi Julji", suomennettuna "Julija Primicille".


title: France Prešeren

text: Prešeren kirjoitti sloveenin lisäksi myös saksaksi. Hänen kielellisestä lahjakkuudestaan runouden saralla todistaa myös se, että kun Prešerenin runoja ensi kertaa julkaistiin lehdessä, ne olivat siellä sekä saksan että sloveenin kielellä.


title: France Prešeren

text: Seitsemäs säkeistö eräästä Prešerenin runosta, Zdravljicasta (suom. "Maljalaulu"), on ollut Slovenian kansallislaulu vuodesta 1991. Lisäksi Prešerenin kuolinpäivä, helmikuun kahdeksas, on slovenialaisen kulttuurin päivä, joka tunnetaan myös nimellä Prešerenin päivä. Hänen kuvansa oli myös tuhannen tolarin setelissä sekä vuodesta 2007 2 euron kolikossa.


title: France Prešeren

text: France Prešerenin patsas sijaitsee Ljubljanassa Prešerenin aukiolla, ja se tuijottaa aukion toisella laidalla sijaitsevaa Julija Primicin kohokuvaa.


title: Milla

text: Milla on naisen etunimi, jonka nimipäivä on Suomessa 19. toukokuuta. Milla lisättiin suomalaiseen nimipäiväkalenteriin vuonna 1973. Nimi voi olla lyhentymä Emiliasta, Ludmilasta tai Camillasta.


title: Milla

text: Toukokuuhun 2018 mennessä nimi Milla on annettu Suomessa noin 10 100 henkilölle, joista suurin osa on syntynyt vuoden 1960 jälkeen.


title: Brett Halliday

text: Brett Halliday oli kirjailija Davis Dresserin (31. heinäkuuta 1904 – 4. helmikuuta 1977) tunnetuin nimimerkki. Tällä nimimerkillä hän kirjoitti suosittuja Mike Shayne -romaaneja ja novelleja. Dresser kirjoitti myös kirjailijanimillä Asa Baker, Mathew Blood, Kathryn Culver, Don Davis, Hal Debrett, Anthony Scott ja Anderson Wayne ei-sarjamuotoisia lännentarinoita ja jännitystarinoita.


title: Brett Halliday

text: Dresser oli Mystery Writers of America -järjestön perustajajäseniä. Hän asui Santa Barbarassa, Kaliforniassa, kunnes kuoli 72 vuoden ikäisenä.


title: Charles Munch

text: Charles Munch [šarl mynš] (alk. Münch; 26. syyskuuta 1891 Strassburg, Saksa – 6. marraskuuta 1968 Richmond, Virginia, Yhdysvallat) oli ranskalainen kapellimestari, joka tunnettiin etenkin ranskalaisen musiikin johtajana. Hän ei kuitenkaan välittänyt taiteellisista maaerotteluista vaan tuli tunnetuksi myös Ludwig van Beethovenin, Ernest Blochin, Aleksandr Borodinin, Johannes Brahmsin, Joseph Haydnin, Franz Lisztin, Felix Mendelssohnin, W. A. Mozartin, Robert Schumannin, Sergei Prokofjevin, Pjotr Tšaikovskin ja Giuseppe Verdin tulkitsijana. Munchin maineikkainta työskentelyaikaa oli Bostonin sinfoniaorkesterin johtajuus 1949–1962.


title: Charles Munch

text: Alun perin hänen sukunimensä oli Münch. Hän syntyi Saksan kansalaiseksi Strassburgissa (nykyään Ranskan Strasboug). Ensimmäisessä maailmansodassa hän palveli Saksan armeijan sotilaana. Toisen maailmansodan aikana hän kuitenkin oleskeli Pariisissa ja tuki vastarintaliikettä rahallisesti.


title: Charles Munch

text: Munchin isoisä oli ollut opettaja ja urkuri. Isä taas toimi kuoronjohtajana ja urkurina ja tuli tunnetuksi etenkin Bach-tulkinnoistaan. Charles itse opiskeli Strassburgin konservatoriossa Hans Pfitznerin johdolla. Charles Munchin ensikonsertti viulistina oli vuorossa vuonna 1912. Samana vuonna hän aloitti Pariisissa opinnot Lucien Capet’n alaisuudessa. Ensimmäisen maailmansodan jälkeen Munch opiskeli Carl Fleschin oppilaana Berliinissä. Sen jälkeen hän palveli konserttimestarina Strasbourgissa ja sittemmin Gewandhaus-orkesterissa Wilhelm Furtwänglerin ja Bruno Walterin toimiessa kapellimestareina.


title: Charles Munch

text: Vuonna 1933 Munch muutti Pariisiin ja meni naimisiin kirjailija-kääntäjä Geneviève Mauryn kanssa. Munchista tuli Société philharmonique de Paris -orkesterin johtaja 1935, ja Société des Concerts du Conservatoire -orkesterin johtoon hän astui 1937. Hän myös opetti École normale de musique -oppilaitoksessa. Yhdysvaltoihin hänet kutsui ensimmäisenä New Yorkin filharmonikot. Bostonin sinfoniaorkesterin edessä hän kuitenkin johti ensikonserttinsa uudella mantereella joulukuussa 1946. New Yorkin -debyytti oli vuorossa seuraavassa kuussa, ja sitä seurasivat vierailut muidenkin amerikkalaisorkestereiden kapellimestarina.


title: Charles Munch

text: Bostonin orkesterin musiikillisena johtajana hän toimi Sergei Koussevitzkyn jälkeen. Tämän 23-vuotiseksi venyneen jakson jälkeen hän palasi Ranskaan ja toimi vierailevana kapellimestarina eri orkestereissa. Hän kuoli kesken Amerikan-kiertueen, jota hän teki Pariisin orkesterin kanssa.


title: Charles Munch

text: Charles Munchille johtaminen ei ollut niinkään ammatti kuin pyhä kutsumus. Kapellimestarit muodostivat hänen näkemyksensä mukaan eräänlaisen papiston, jonka tunnuksia olivat kuri, opiskelu, kieltäytyminen ja ylpeys. Musiikki oli aina ensimmäisellä sijalla. Hän ei välittänyt analysoida musiikin tekemisen saloja.


title: Charles Munch

text: Ranskalaiset antoivat kapellimestarille lempinimen ”kaunis Charles” ja vuonna 1949 Elle-naistenlehden lukijat valitsivat hänet toiseksi mieluisimmaksi päivällisseuralaiseksi Winston Churchillin jälkeen.


title: Leivinjauhe

text: Leivinjauhe on leivonnassa käytetty synteettinen kohottaja-ainesosa, jonka tarkoitus on nopeuttaa taikinan kohoamista. Leivinhiiva on yleinen luonnollinen kohottaja-aine.


title: Leivinjauhe

text: Leivinjauhe on yleensä valkoista ja hyvin hienorakeista jauhetta. Leivinjauhe koostuu pääasiassa emäksisestä ruokasoodasta, happamasta natriumpyrofosfaatista – jonka E-koodi on E450 – ja tärkkelyksestä. Säilyvyyden ja maun parantamiseksi voidaan käyttää myös muita aineita. Veteen sekoitettuna leivinjauhe tuottaa hiilidioksidia.


title: Leivinjauhe

text: Happamien lisäaineiden tarkoitus on estää leivinjauhetta antamasta lipeäistä makua. Liiallinen leivinjauheen käyttö saattaa myös värjätä leivonnaisen ruskeanvihertäväksi. Jos taikinaan laitetaan happamia aineksia kuten piimää tai hedelmämehua, voi leivinjauheen sijasta käyttää pelkkää ruokasoodaa. Mitallinen ruokasoodaa vastaa kahta mitallista leivinjauhetta. Leivinjauheen voi aina korvata ruokasoodalla tässä suhteessa.


title: Leivinjauhe

text: Tärkkelys tasoittaa seoksen koostumusta ja estää muiden aineiden ennenaikaisen toiminnan.


title: Leivinjauhe

text: Ravintoarvoltaan leivinjauhe on pääasiassa hiilihydraatteja, noin kymmenen prosenttia on proteiinia.


title: Luiz Inácio Lula da Silva

text: Luiz Inácio Lula da Silva eli Lula (s. 27. lokakuuta 1945 Caetés) oli Brasilian presidentti vuodesta 2003 vuoteen 2011 asti. Hänet valittiin 2002 perustamansa työväenpuolueen (Partido dos Trabalhadores) ehdokkaana, mutta nykyisin hänen katsotaan edustavan lähinnä sosiaalidemokratiaa.


title: Luiz Inácio Lula da Silva

text: Lula da Silva syntyi Caetésissa Garanhunsissa Pernambucon osavaltiossa. Hänen syntymäpäivänsä on asiakirjoissa 6. lokakuuta, mutta hänen äitinsä muistin mukaan syntymäpäivä on 27. lokakuuta. Koko perhe muutti isän perässä Guarujáan São Pauloon 1952, missä olosuhteet ja eteenpäinpääsymahdollisuudet olivat paremmat. Lula on käynyt koulua vain neljä luokkaa. Työnteon hän aloitti 12-vuotiaana kengänkiillottajana, pähkinänmyyjänä ja 14-vuotiaana kuparinjalostamossa.


title: Luiz Inácio Lula da Silva

text: Vuonna 1956 perhe muutti São Pauloon. 19-vuotiaana hän menetti vasemman käden pikkusormen autotehtaassa työskennellessään. Lula lähti ammattiyhdistystoimintaan 1969, kun hänen ensimmäinen vaimonsa kuoli hepatiittiin.


title: Luiz Inácio Lula da Silva

text: Lula da Silvasta tuli vuonna 1978 Brasilian autoteollisuusalueiden metallityöläisten ammattiliiton puheenjohtaja. Maaliskuuhun 1985 asti sotilasvallassa olleessa Brasiliassa ammattiyhdistystoiminta ei ollut helppoa, ja hän joutui kuukaudeksi vankeuteen, kun hän organisoi lakkoliikehdintää, mutta hänet vapautettiin vastalauseiden ansiosta. 1980-luvulla Lula vieraili usein myös Yhdysvalloissa ammattiliittojen vieraana ja Kuubassa hakemassa tukea toiminnalleen.


title: Luiz Inácio Lula da Silva

text: Lula oli mukana 1980 perustamassa työväenpuoluetta (Partido dos Trabalhadores), joka oli maan historian ensimmäinen merkittävä sosialistinen puolue. Se yhdisti ammattiyhdistysläiset, älyköt, trotskilaiset ja katolisen kirkon aktivistit. Myös ammattiyhdistysten voima kasvoi kun 1983 perustettiin keskusjärjestö Central Única dos Trabalhadores.


title: Luiz Inácio Lula da Silva

text: Brasilian vuoden 1967 perustuslain mukaan presidentin valitsivat kongressin molemmat kamarit yhteisistunnossa, mutta sotilasvallankaappauksen jälkeen sen olivat käytännössä tehneet kenraalit. PT ja Lula osallistuivat "Diretas Já" -kampanjaan, joka ajoi presidentinasemaa suoraan vaalilla valittavaksi.


title: Luiz Inácio Lula da Silva

text: Lula pyrki poliittisen asemaan ensimmäisen kerran São Paulossa 1982. Vuonna 1986 hänet valittiin Brasilian kansankongressiin suurimmalla henkilökohtaisella äänimäärällä. Hän pyrki presidentiksi 1989 puolueensa ehdokkaana, mutta joutui median riepoteltavaksi. Hän ei pyrkinyt enää kongressimieheksi 1990, vaan keskittyi työväenpuolueen vahvistamiseen. Lula oli myös ehdokkaana 1994 ja 1998, mutta jäi molemmilla kerroilla toiseksi Fernando Henrique Cardoson voittaessa.


title: Luiz Inácio Lula da Silva

text: Neljännellä kerralla Lula alkoi uskoa ettei pystyisi voittamaan ilman liittolaisia ja talouspiirien tukea. Työväenpuolue luopui vähitellen vallankumouksellisesta ohjelmastaan ja haki liike-elämän tukea ja liittoutui pienen oikeistolaisen puolueen kanssa. Ohjelmaan jäi kuitenkin köyhien asian ajaminen, ruohonjuuritason toiminta ja hallituksen eettisyyden korostaminen. Muutoksista ei kuitenkaan voitu tehdä radikaaleja, koska maa joutui toimimaan kansainvälisen valuuttarahaston ohjeiden mukaan. Myös Lula joutui muuttamaan tyyliään ja esiintyi puvussa tv-mainoksissa.


title: Luiz Inácio Lula da Silva

text: Lokakuussa 2002 Lula voitti vaalien toisella kierroksella vastaehdokkaansa keskustalaisen sosiaalidemokraatti José Serran 61 prosentin äänisaaliilla. Veja-lehti syytti Lulan puolueen saaneen lainvastaisesti kolmen miljoonan dollarin lahjoituksen vaalityöhönsä Kuubalta, minkä molemmat osapuolet kiistivät.


title: Luiz Inácio Lula da Silva

text: Presidenttinä Lula pani toimeen "Fome Zero" -ohjelman nälän ja äärimmäisen köyhyyden lopettamiseksi Brasiliasta. "Bolsa Família" -järjestelmässä 11 miljoonaa köyhintä perhettä (< $40 kuussa) saa avustuksia laittaessaan lapsensa kouluun ja pitäessään rokotuskirjat ajan tasalla.


title: Luiz Inácio Lula da Silva

text: Lulan valinta johti pelkoon talouspiireissä ja korkotason nousuun ja hyökkäyksiin realia vastaan. Talousministerikseen hän nimitti trotskilaisen Antonio Paloccin, joka oli tullut tunnetuksi vasemmistolaisista mielipiteistään. Brasilian keskuspankin johtoon tuli sen sijaan talouspiirien suosima taloustieteilijä Henrique Meirelles.


title: Luiz Inácio Lula da Silva

text: Hallitus piti kuitenkin tiukkaa menokontrollia ja nosti vapaaehtoisesti valtiontalouden ylijäämätavoitetta puolella prosentilla 4,25 %:iin BKT:sta sekä leikkasi menoja yli kaksi miljardia dollaria. Hallitus uusi myös kaikki sopimukset IMF:n kanssa, mutta maksoi kaikki velkansa pois etukäteen vuoden 2005 lopussa ja pääsi näin pankin holhouksesta. IMF:n johtaja Rodrigo Rato ylisti Brasiliaa erinomaisesta talouspolitiikasta.


title: Luiz Inácio Lula da Silva

text: Hallitus joutui kuitenkin osalliseksi Mensalão-skandaaliin, jossa työväenpuolue oli maksanut 30 000 realia kuukaudessa opposition kongressiedustajille, jotta nämä äänestäisivät hallituksen esitysten puolesta ja muun muassa Palocci joutui eromaan maaliskuussa 2006, jolloin hänet korvasi Guido Mantega.


title: Luiz Inácio Lula da Silva

text: Ulkopolitiikassa Brasilia otti pragmaattisen linjan ja pysyi väleissä sekä Hugo Chávezin että George W. Bushin kanssa. Lulan uskottiin keskittyvän lähinnä sisäpolitiikkaan, mutta hän vieraili vuoden 2003 aikana 26 valtiossa ja vietti 133 päivää matkoilla.


title: Luiz Inácio Lula da Silva

text: Suurena maaviljelysmaana Brasilia vastustaa kehittyneiden maiden maataloustukia, ja Lulan johtama ulosmarssi kariutti muun muassa FTAA-neuvottelut sekä Cancúnin WTO:n neuvottelut vuonna 2003 G8-maiden johtuen maataloustuista, ja Brasilia keräsi maataloustuottajista uuden G20-ryhmän ajamaan etujaan. Lula on ajanut myös YK:n turvallisuusneuvoston uudistamista, josta Brasilia hakee pysyvää paikkaa.


title: Luiz Inácio Lula da Silva

text: Lula oli kovana myös Yhdysvaltoja kohtaan eikä hyväksynyt ilman YK:n oikeutusta aloitettuja sotatoimia Irakissa, ja Syyriassa vieraillessaan hän arvosteli Yhdysvaltojen ylläpitämää Irakin miehityshallintoa. Vierailut Kuubassa, Syyriassa ja Libyassa olivat solidaarisuuden osoitus hänen entisille tukijoilleen. Kun Yhdysvallat aloitti maan tulevien brasilialaisten matkailijoiden valokuvaamisen ja heidän sormenjälkiensä ottamisen turvallisuussyistä, Brasilia teki saman yhdysvaltalaisille. Brasilia on myös murtanut yhdysvaltalaisten lääkeyhtiöiden patentteja, vaikka Yhdysvaltain huolenaiheena kauppaneuvotteluissa ovat etenkin aineettoman omaisuuden oikeudet. Hän on myös puolustanut Iranin oikeutta rauhanomaiseen ydinohjelmaan Brasilian tavoin. Silti Yhdysvallat on pyrkinyt yhteistyöhön Brasilian kanssa, etenkin energia-alalla polttoaineena käytettävä etanolin tuotannossa.


title: Luiz Inácio Lula da Silva

text: Toiselle kaudelle Lula valittiin lokakuussa 2006. Ensimmäiselle kierroksella hän sai 48,6 % äänistä sosiaalidemokraattien (PSDB) oikeistolaidan Geraldo Alckminia vastaan. Toisella kierroksella Lula sai yli 60 % äänistä.


title: Luiz Inácio Lula da Silva

text: Hänen suosionsa säilyi korkeana myös toisen kauden ajan. Puhuttiin myös mahdollisuudesta muuttaa perustuslakia Lulan valitsemiseksi uudelleen, mutta hän sanoi tukevansa oman puolueensa ehdokasta. Vahvimpana pidettiin presidentin kanslian esikuntapäällikköä Dilma Rousseffia.


title: Luiz Inácio Lula da Silva

text: Toukokuussa 2010 Lula neuvotteli Turkin pääministeri Recep Tayyip Erdoğanin kanssa sopimuksen Iranin uraanin vaihdosta Turkissa Yhdysvaltain ajamien lisäpakotteiden välttämiseksi. Sopimuksessa Iran saa matalarikasteisesta uraanista vastineeksi 20 prosenttia rikasteista lääketieteelliseen reaktoriinsa.


title: Luiz Inácio Lula da Silva

text: Lula ilmaisi jo tuomionsa jälkeen halunsa pyrkiä presidentiksi jälleen vuoden 2018 vaaleissa, mutta tuomiot estivät sen. Elokuussa 2018 hänet kuitenkin rekisteröitiin ehdokkaaksi. Mielipidemittauksissa hän oli suosituin ehdokas seuraavaksi presidentiksi. Vaalikomissio kielsi shdokkuuden syyskuussa, ja Lula testamenttasi äänensä Fernando Haddadille. Suosituimman ehdokkaan paikka siirtyi äärioikeistolaiselle populistille, Jair Bolsonarolle.


title: Luiz Inácio Lula da Silva

text: Lula da Silva sai heinäkuussa 2017 korruptiosta 9,5 vuoden vankeustuomion. Oikeuden päätöksen perusteena oli, että hän sai noin miljoonan euron lahjukset insinööritoimistolle järjestämistään sopimuksista Brasilian valtion öljy-yhtiön Petroleo Brasileiron kanssa. Lula valittaa tuomiosta. Päätöstä odottaa vielä neljä muuta syytettä.


title: Miina Äkkijyrkkä

text: Miina Äkkijyrkkä (s. 2. heinäkuuta 1949 Iisalmi) on suomalainen kuvanveistäjä, karjakko ja perinteisen suomalaisen karjan puolustaja. Hänet tunnetaan erityisesti nauta-aiheisista veistoksistaan. Äkkijyrkkä oli alkujaan nimeltään Riitta Loiva, mutta muutti vuonna 1976 nimekseen Miina Äkkijyrkkä. Vuonna 2002 hän alkoi käyttää signeerausta Liina Lång; Lång on hänen sukunsa aiempi nimi. Äkkijyrkälle myönnettiin taiteilijaeläke vuonna 2014.


title: Miina Äkkijyrkkä

text: Äkkijyrkkä on käynyt Ypäjän Hevostalouskoulun 1965–1966 ja Maaningan karjanhoitokoulun 1967–1968, minkä jälkeen hän pääsi Suomen Taideakatemian Kouluun, josta valmistui 1973.


title: Miina Äkkijyrkkä

text: Nautaeläimet ovat Äkkijyrkän teosten yleisin aihe. Äkkijyrkkä on tehnyt muun muassa lehmäaiheisia veistoksia sekä peltirakennelmia. Vuonna 2007 hän teki Marimekolle tekstiilejä samasta aiheesta. Valtion kuvataidepalkinnon hän sai vuonna 2002.


title: Miina Äkkijyrkkä

text: Hänen taidettaan on myös julkaistu vuonna 2010 Suomen postimerkeissä.


title: Miina Äkkijyrkkä

text: Taiteilijatyönsä lisäksi Äkkijyrkällä on ollut itäsuomalaista nautakarjaa eli kyyttöjä, ja hän on toiminut suomalaisen alkuperäiskarjan puolestapuhujana. Ensimmäisen lehmänsä hän hankki vuonna 1974, ja se esitti pääroolia Matti Kassilan elokuvassa "Natalia". Kyytön hän osti vuonna 1976 kangasniemeläiseltä Pentti Sappiselta. Joulukuussa 1989 Äkkijyrkkä osti kiuruvetisen Helvi Tossavaisen kuolinpesältä neljä kyyttöä, jotka olisivat muutoin menneet teuraaksi.


title: Miina Äkkijyrkkä

text: Äkkijyrkkä asui 1996–2010 Helsingin kaupungilta vuokraamassaan Vuosaaren Uutelan Skatan tilalla, jossa hän piti myös navettaa. Helsingin kaupunki irtisanoi vuokrasopimuksen Äkkijyrkän kanssa. Helsingin käräjäoikeus päätti 6.11.2008, että kaupungilla oli perustellut syyt irtisanoa tilan ja maa-alueiden vuokrasopimukset. Äkkijyrkkä määrättiin lähtemään tilalta vuoden 2008 loppuun mennessä. Hovioikeus on pitänyt voimassa käräjäoikeuden päätöksen. Osa tilalla asuneesta karjasta pantiin teuraaksi vuoden 2009 lopussa, ja niiden lihaa on mainostettu nimenomaan Äkkijyrkän kyyttöjen lihana.


title: Miina Äkkijyrkkä

text: Äkkijyrkällä on kolme lasta.


title: Whirimako Black

text: Whirimako Black on uusiseelantilainen laulaja. Hän on maori. Whirimako Black toimi vuosina 1991–1993 yhtyeessä Tuahine Whakairo, josta lähdettyään hän aloitti soolouran. Hänen ensimmäinen sooloalbuminsa oli "Hinepukohurangi: Shrouded in the Mist", joka julkaistiin vuonna 2001.


title: Paula Vesala

text: Paula Julia Vesala (ent. "Paula Anneli Kivivuori", s. 10. joulukuuta 1981 Kärsämäki) on suomalainen laulaja, muusikko, sanoittaja ja näyttelijä. Vesala oli PMMP-yhtyeen toinen laulusolisti ja sanoittaja. Nykyisin hän tekee soolouraa taitelijanimellä "Vesala".


title: Paula Vesala

text: Vesala kävi Kuopion musiikkilukion. Hän opiskeli Pohjois-Savon ammattikorkeakoulun musiikkipedagogi-ohjaajalinjalla kaksi vuotta, kunnes siirtyi Sibelius-Akatemiaan, missä hän on opiskellut vuodesta 2002 lähtien musiikkikasvatuksen osastolla pääaineenaan klassinen laulu sekä muina instrumentteinaan piano ja viulu. Vuodesta 2011 eteenpäin hän opiskeli dramaturgiaa Teatterikorkeakoulussa. Mentyään naimisiin ja muutettuaan Yhdysvaltoihin hän siirtyi opiskelemaan näytelmäkirjailijan maisteriopintoja UCLA:ssa.


title: Paula Vesala

text: Vesala tunnetaan parhaiten urastaan vuonna 2002 perustetun PMMP-yhtyeen toisena solistina. Toinen solisteista oli Mira Luoti ja yhtyeen säveltäjänä sekä tuottajana toimi Jori Sjöroos. Yhtye tuli tunnetuksi vuonna 2003 kultaa myyneellä kesähitillään "Rusketusraidat", joka oli Suomen myydyin single vuonna 2003. Uransa aikana yhtye ehti voittaa useita Emma-patsaita ja oli yksi Suomen suosituimmista bändeistä. PMMP voitti vuonna 2009 Vesala sai Teosto-palkinnon yhdessä Mira Luodin ja Jori Sjöroosin kanssa PMMP:n levystä "Veden varaan". Samana vuonna Vesala ja Luoti saivat kutsun Linnan juhliin.


title: Paula Vesala

text: PMMP lopetti uransa Helsingin jäähallilla järjestettyyn keikkaan lokakuussa 2013. Yhtye ehti julkaista yhteensä kuusi albumia ja lukuisia singlejä.


title: Paula Vesala

text: Paula Vesala kertoi lokakuussa 2015 esiintyvänsä vastaisuudessa taiteilijanimellä "Vesala". Hänen säveltämänsä ja sanoittamansa single ”Tequila” julkaistiin 23. lokakuuta 2015, ja sooloalbumi "Vesala" julkaistiin 17. kesäkuuta 2016. Vesala julkaisi toisen singlensä ”Tytöt ei soita kitaraa” 3. maaliskuuta 2016 ja kolmannen singlensä ”Älä droppaa mun tunnelmaa” 10. kesäkuuta 2016. Neljäntenä singlenä albumilta julkaistiin ”Ei pystyny hengittää” 26. lokakuuta 2016. Vuoden 2017 Emma-gaalassa Vesala palkittiin parhaan albumin, kappaleen (”Tequila”), naissolistin ja popin Emmoilla.


title: Paula Vesala

text: Toukokuun neljäntenä päivänä vuonna 2017 hän julkaisi uuden singlen ”Muitaki ihmisii". Tämän lisäksi hän esiintyy vierailevana artistina JVG:n kappaleella Hombre, joka on 25. joulukuuta 2017 julkaistavan elokuvan 95 tunnuskappale. Vesala nähdään myös kappaleen musiikkivideolla.


title: Paula Vesala

text: Vesala on pitänyt keikkataukoa syksystä 2017 lähtien, mutta hänen on määrä lähteä 16. maaliskuuta 2019 konserttikiertueelle, joka päättyy 26. huhtikuuta 2019 Helsinkiin. Vesala julkaisi vuoden 2018 aikana kolme singleä: ”Nyt on lähtö”, ”Monta nimee” ja ”Mulla ei oo lapsuudensankarii”. Vesala vieraili myös yhdessä Jenni Vartiaisen ja Sannin kanssa Kaija Koon kappaleella ”Tule lähemmäs beibi 2018”, joka julkaistiin 1. joulukuuta 2018. He myös esittivät kappaleen yhdessä Kaija Koon Hartwall Arena -konserteissa joulukuussa 2018.


title: Paula Vesala

text: Vesala on säveltänyt ja sanoittanut lauluja PMMP:n lisäksi myös muille yhtyeille ja artisteille, kuten Johanna Kurkelalle, Jenni Vartiaiselle, Vesa-Matti Loirille, Martti Saariselle, Katri Ylanderille, Tiktakille, Petralle, Antti Tuiskulle, Anna Abreulle, Uudelle Fantasialle, Freemanille, Katri Helenalle, Jipulle, Samuli Edelmannille, Stigille, Jesse Kaikurannalle ja Asalle.


title: Paula Vesala

text: Vesala käänsi Benny Anderssonin ja Björn Ulvaeuksen koko musikaalin "Kristina från Duvemåla" suomen kielelle Svenska Teaterniin. Kyseinen musikaali oli ensi-illassa vuonna 2012. Hän myös käänsi suomen kielelle Lilla Teaterniin Kentin ”747” sekä ”Älska mig som den jag är” -kappaleiden sanat näytelmään "Kattona tähtitaivas" (ruots. "I taket lyser stjärnorna"), ohjannut Milja Sarkola.


title: Paula Vesala

text: Vesala on artisteille laulujen säveltämisen ja sanoittamisen lisäksi säveltänyt musiikkia muun muassa Teatteri Vantaaseen, Kuopion ylioppilasteatteriin, Vaasan kaupunginteatteriin, Porin kaupunginteatteriin ja Suomen Kansallisteatteriin. Hän sävelsi ja sanoitti aapislauluja vuosina 2012–2013.


title: Paula Vesala

text: Vesala sai heinäkuussa 2016 Juha Vainio -sanoituspalkinnon, jonka arvo oli .


title: Paula Vesala

text: Vuonna 2016 Vesala esiintyi Selma Vilhusen ohjaaman elokuvan "Tyttö nimeltä Varpu" toisessa pääosassa. Sen lisäksi hän esiintyi elokuvassa "Tuntematon sotilas" vuonna 2017.


title: Paula Vesala

text: Ääninäyttelijänä Vesala on työskennellyt muun muassa "Asterix ja viikingit" -elokuvan suomenkielisessä versiossa, "Karhuveljeni Koda 2" -elokuvassa Nitan ääniroolissa, "Helinä-keiju"-elokuvissa Helinän ääniroolissa, "Hannah Montana" -televisiosarjan dubbauksen Miley Stewartin / Hannah Montanan ääniroolissa sekä "Zackin ja Codyn viiden tähden elämää" -televisiosarjan dubbauksessa yhden jakson ajan.


title: Paula Vesala

text:
Paula Vesala teki yhdessä Pekka Kuusiston kanssa 11. toukokuuta 2011 julkaistun levyn nimeltä "Kiestinki". Vuonna 2011 hänelle myönnettiin 13. Naisasialiiton Vuoden Lyyti -palkinto 2011 ansiokkaasta tasa-arvotyöstä ja naisten sotakokemusten kuvaamisesta "Kiestinki"-albumin laulujen teksteissä.
Vuonna 2012 Paula Vesala kuului Kerkko Koskinen Kollektiivi -nimiseen kokoonpanoon yhtenä laulusolistina ja vuonna 2013 sen lisäksi myös Hepa Halme Prospektiin yhdessä Hepa Halmeen, Asan ja Hannu Salaman kanssa.


title: Paula Vesala

text: Vuonna 2014 Vesala nähtiin "Vain elämää" -televisiosarjan kolmannella kaudella. Vesala myös kirjoitti levytyssopimuksen DJPP:n perustaman Etenee Recordsin kanssa ja ilmoitti suunnitelmistaan julkaista ensimmäisen sooloalbuminsa.


title: Paula Vesala

text: Paula Vesala nimettiin Tapaseuran nuorten vuoden 2016 hyvien tapojen lähettilääksi.


title: Paula Vesala

text:
Hän debytoi dokumentaristina 29. marraskuuta 2017 YLE:llä esitettävällä Perheen tähden-dokumentilla, jossa pohditaan perheen
yhdistämisen vaikeutta kahden erilaisen tarinan kautta.


title: Paula Vesala

text: Paula Vesala on kotoisin Kärsämäeltä. Hän on kasvanut ilman biologista isäänsä, yhdessä äitinsä kanssa. Jonkin aikaa myös isäpuoli oli osa perhettä, kunnes tämä menehtyi Vesalan ollessa alle parikymppinen.


title: Paula Vesala

text: Vesala meni naimisiin The Rasmus -yhtyeen laulusolistin Lauri Ylösen kanssa marraskuussa 2014. Tätä ennen he olivat olleet yhdessä kymmenen vuotta. He olivat yhdessä Linnan juhlissa vuonna 2009. Pariskunta ilmoitti syyskuussa 2016 eroavansa.


title: Paula Vesala

text: Pariskunnalla on vuonna 2008 syntynyt poika Julius.


title: Mira Luoti

text: Mira Anna Maria Luoti (s. 28. helmikuuta 1978 Pori) on suomalainen laulaja ja näyttelijä. Hänet tunnetaan parhaiten PMMP-yhtyeen toisena laulusolistina. Hän on esiintynyt myös musikaaleissa.


title: Mira Luoti

text: Luoti osallistui vuoden 2002 alussa "Popstars"-laulukilpailuun, jonka tarkoituksena oli muodostaa naisista koostuva pop-yhtye. Hän pääsi samaan Tiramisu-nimiseen ryhmään yhdessä kilpailun sittemmin voittaneiden Ushman ja Susannan kanssa, mutta putosi ennen finaalia. Kilpailussa hän kuitenkin tutustui Paula Vesalaan ja perusti tämän kanssa PMMP saman vuoden kesällä.


title: Mira Luoti

text: Luoti toimi vuoden 2011 "Idols"-laulukilpailun Kuopion koelauluissa vierailevana tuomarina. Syksyllä 2013 Luoti tuomaroi "The Voice Kids" -laulukilpailua yhdessä Elastisen ja Krista Siegfridsin kanssa. Luoti osallistui keväällä 2015 "Tähdet tähdet" -ohjelman toiselle kaudelle, mutta putosi kilpailusta jo toisena.


title: Mira Luoti

text: Luoti julkaisi 8. tammikuuta 2016 ensimmäisen soolosinglensä ”Pinnan alla”. Saman vuoden aikana julkaistiin singlet ”Puhu mulle hulludesta”, ”Musta laatikko”, ”Lähiölaulu”, ”Tunnelivisio” sekä ”Sitä tipahtaa pimeyteen”. 16. syyskuuta 2016 Luoti julkaisi albuminsa "Tunnelivisio". Luoti teki albumin yhdessä Arto Tuunelan kanssa.


title: Mira Luoti

text: Hänen yhtyeessään soittavat Emppu Suhonen, Malla Rantanen, Alina Toivanen ja Jenni Salminen.


title: Mira Luoti

text: Luoti on ollut mukana myös UIT:n "Ilon palasia" -musikaalissa ja näytellyt Turun Kesäteatterissa "Risto Räppääjä ja villi kone" -näytelmässä. Luoti on näytellyt myös nuoruudessaan Kaarinan nuorisoteatterissa. Luoti esiintyi Marco Bjurströmin ohjaamassa "Rent"-rockoopperassa Helsingin Aleksanterin teatterissa vuonna 2012. Syksyllä 2013 Luoti esiintyy Sleepy Sleepersistä kertovassa "Kuka Mitä Häh?" -musikaalissa.


title: Mira Luoti

text: Luoti on asunut Turussa, Kaarinassa ja Helsingissä.


title: Mira Luoti

text: Luoti sai silloisen aviomiehensä Kristian Björkin kanssa Eirik-nimisen pojan vuonna 2007 ja Trine-tytön kesäkuussa 2009. Heinäkuussa 2012 pariskunta jätti avioerohakemuksen Helsingin käräjäoikeuteen.


title: Mira Luoti

text: 17. heinäkuuta 2014 Mira Luoti sai avopuolisonsa Mika ”AH” Haapasalon kanssa Urho-pojan. Pari erosi kesällä 2018.


title: Karina Lombard

text: Karina Lombard (s. 21. tammikuuta 1969 Tahiti, Ranskan Polynesia) on tahitilaissyntyinen näyttelijä, jolla on nykyisin Yhdysvaltain kansalaisuus.


title: Karina Lombard

text: Lombardin äiti Nupuree Lightfoot oli alkuperältään sioux-intiaani, isä Henry Lombard on puolestaan eurooppalaista sukua. Lombard syntyi Tahitilla. Hänen äitinsä kuoli hänen ollessaan yhdeksän kuukauden ikäinen, minkä jälkeen Lombard muutti isänsä kanssa Tahitilta Espanjaan. Lombard opiskeli sittemmin useissa eri sisäoppilaitoksissa Sveitsissä. Nuoruudessaan hän myös matkusteli paljon Euroopassa, ja puhuu sujuvasti ranskaa, englantia, italiaa, espanjaa ja saksaa. Sittemmin hän muutti New Yorkiin, jossa hän aloitti mallin ja näyttelijän työt. Lombard on biseksuaali.


title: Karina Lombard

text: Lombard sai ensimmäisen roolinsa televisiosarjasta "Kuumaa hiekkaa" vuonna 1987. Vuonna 1993 hän esiintyi pääosassa elokuvassa "Kaukainen Sargassomeri". Sittemmin hän on esiintynyt muun muassa elokuvissa "Firma", "Intohimon tuulet" ja "Kull, valloittaja".


title: Karina Lombard

text: Lombard esiintyi televisiosarjassa "L-koodi" sarjan ensimmäisellä kaudella vuonna 2004 ja vieraili sarjassa muutaman kerran myöhemmillä kausilla. Hän näytteli scifi-sarjassa "4400" vuosina 2005–2006. Lombard on toiminut myös laulajana.


title: Bruno Cremer

text: Bruno Cremer (6. lokakuuta 1929 Saint-Mande, Ranska – 7. elokuuta 2010 Pariisi) oli ranskalainen näyttelijä. Cremer esiintyi pitkään teatterissa, mutta näytteli myös suosituissa televisiosarjoissa ja elokuvissa.


title: Bruno Cremer

text: Ranskassa ja ranskankielisissä maissa hän on laajalti tunnettu roolistaan Georges Simenonin romaaneihin perustuvissa komisario Maigret'sta tehdyissä televisioelokuvissa. Näistä elokuvista kaksi on kuvattu Suomessa; Hannu Kahakorven ohjaama "Maigret ja aave" (1994) sekä Pekka Parikan ohjaama "Maigret Suomessa" (1996). Kummassakin elokuvassa Maigret'n apulaista suomalaista komisario Vaaraa näytteli Timo Torikka.


title: Bruno Cremer

text: Cremerin kansainvälisesti tunnetuin elokuvatyö oli yksi päärooleista William Friedkinin ohjaamassa elokuvassa Pelon palkka ("Sorcerer", 1977). Cremer näytteli myös merkittävää osaa nykyranskalaisen elokuvan ehkä maineikkaimman ohjaajan François Ozonin elokuvassa Hiekan peitossa ("Sous le sable", 2000). Tämän lisäksi Cremer esiintyi muun muassa Costa-Gavrasin, Bertrand Blierin ja Claude Lelouchin elokuvissa.


title: Mikko Hirvonen

text: Mikko Hirvonen (s. 31. heinäkuuta 1980 Kannonkoski) on suomalainen ralliautoilija. Hirvonen ajoi ensimmäisen rallinsa Laihialla vuonna 1998 Opel Kadetilla. Ensimmäinen MM-ralli oli Neste Rally Finland Jyväskylässä vuonna 2002, jossa Hirvonen ajoi Renault Cliolla sijoituksen ollessa 21.


title: Mikko Hirvonen

text: Hirvosen kartanlukijana on jo pitkään toiminut Jarmo Lehtinen. Hirvonen lopetti uransa MM-tasolla kauteen 2014.


title: Mikko Hirvonen

text: Monen muunkin suomalaisen rallikuljettajan tapaan, Hirvosen ura lähti liikkeelle heti kun hän näki ratin ylitse isän polven päältä. Saatuaan ajokortin vuonna 1998, osti hän ensimmäisen ralliautonsa, etuvetoisen Opel Kadettin. Sillä hän osallistui ensimmäiseen ralliinsa serkkunsa kanssa. Huolimatta kahdesta ulosajosta, aikasakosta, sekä vaihdelaatikko ongelmista, näki Hirvonen maalilipun. Seuraavat kaksi vuotta hän ajoi erilaisissa kansallisissa juniorisarjoissa ja sekä sisko että serkku ehtivät toimia kartanlukijoina. Myös muu perhe oli vahvasti mukana, toimien mekaanikkoina.


title: Mikko Hirvonen

text: Vuonna 2000 katsoi Hirvonen olevansa valmis osallistumaan rallin SM-sarjaan. Autoksi ostettiin Opel Astra. Monien teknisten vikojen aiheuttamien keskeytysten jälkeen, Hirvonen sijoittui sarjan loppupisteissä seitsemänneksi kahdestakymmenestä kuljettajasta.


title: Mikko Hirvonen

text: Kaudeksi 2001 rakennettiin Opel Astra uusiksi. Kartanlukijan paikalle istahti Sirpa Jokinen jonka kanssa Hirvonen opetteli nuotittamisen. Hirvonen ajoi tasaisen varmasti koko kauden sijoittuen neljä kertaa palkintopallille. Näin pari Hirvonen-Jokinen oli ajamassa kohti mestaruutta, kunnes viimeisen kilpailun viimeisenä päivänä, Astra osui kiveen ja matka jäi kesken. Mestaruus karkasi, mutta hopea tuli taskuun. Kauden päätteeksi Hirvonen ajoi ensimmäisen kansainvälisen rallinsa Italiassa, jossa hän sijoittui luokkansa kolmanneksi.


title: Mikko Hirvonen

text: Hirvosen hyvät otteet tekivät vaikutuksen Suomen tämän hetken arvostetuimpaan manageriin Timo Jouhkiin ja Hirvonen teki sopimuksen 12:n kuukauden kehitysohjelmasta, jonka tarkoituksena oli ajaa vuoden 2003 MM-sarjassa. Kauden 2002 aikana Hirvonen osallistui yli 20:een osakilpailuun ja haki kansainvälistä kokemusta muun muassa Italian Subaru Cupista sekä valikoiduista MM-ralleista. Hän saavutti esimerkiksi neljä voittoa rallin SM-sarjassa, luokan 1. ja yleiskilpailun 21. sijan Neste Rally:ssa Renault Clio Super 1600 -autolla, voittoja Italian Subaru Cupissa, sekä voiton arvostetussa Cumbrian rallissa. Kauden päätyttyä Hirvonen kruunattiin lisäksi F2-sarja suomenmestariksi, jonka Hirvonen saavutti Volkswagen Golf Kit Car'lla. Vuoden aikana kartanlukijoina toimivat sekä Miikka Anttila että Jarmo Lehtinen. Vuodeksi 2003 Hirvonen ja Lehtinen löysivät 2002-mallisen Ford Focus WRC:n.


title: Mikko Hirvonen

text: Kaudella 2003 Hirvonen ajoi täyden MM-rallisarjan Fordin tehdastallissa. Kausi meni pitkälti eri ralleja opetellessa ja paras sijoitus oli 6. Kyproksen rallista. Seuraavalla kaudella 2004 Hirvonen ajoi jälleen täyden rallisarjan, tällä kertaa Subarulla parhaan sijoituksen ollessa neljäs. Kauden päätteeksi Subaru ei enää uusinut Hirvosen sopimusta joten edessä oli uuden tallin etsiminen.


title: Mikko Hirvonen

text: Kauden 2005 aikana Hirvonen ajoi kuusi MM-osakilpailua, viisi yksityistallin Fordilla ja yhden rallin Škodalla. Paras sijoitus oli Katalonian rallin kolmas sija.


title: Mikko Hirvonen

text: Kaudelle 2006 Hirvonen sai jälleen tehdastallipaikan Fordilta. Hirvonen voitti ensimmäisen MM-rallinsa Australiassa 2006 jolloin Sébastien Loeb ei ollut käsivamman vuoksi mukana ja tallikaveri Marcus Grönholm ajoi rallin aikana ulos. Kauden loppupisteissä Hirvonen oli kolmas heti Grönholmin jälkeen.


title: Mikko Hirvonen

text: Hirvosen tallikaverina Fordilla kaudella 2007 oli Marcus Grönholm, joka lopetti uransa samaan kauteen. Toisen MM-rallivoittonsa Hirvonen otti kauden 2007 kolmannessa rallissa, ensimmäistä kertaa MM-sarjaan kuuluneessa Norjan rallissa. Hirvonen johti rallia ensimmäisestä päivästä lähtien eikä ongelmitta ajanut tallikumppani Grönholm pärjännyt hänelle. Myös Loeb oli Hirvosta jäljessä kunnes ajoi useaan otteeseen ulos toisena kisapäivänä. Hirvonen oli kauden loppupisteissä kolmas 99 pisteellään. Hän otti kauden aikana kolme voittoa.


title: Mikko Hirvonen

text: Hirvonen nousi Ford-tallin ykköskuljettajaksi kaudelle 2008 saadessaan tallitoveriksi nuoren maanmiehensä Jari-Matti Latvalan. Kauden aikana Hirvonen taisteli kovasti Loebiä vastaan, mutta Loeb vei pidemmän korren. Hän voitti kauden aikana kolme kisaa ja keräsi 103 pistettä.


title: Mikko Hirvonen

text: Kausi 2009 alkoi Hirvosen osalta Irlannin kolmannella ja Norjan, Kyproksen sekä Portugalin toisella sijalla Loebin voittaessa kaikki neljä kilpailua. Argentiinassa Hirvonen keskeytti, jonka jälkeen Loebin johto Hirvoseen oli 20 pistettä. Sardiniassa Hirvonen sijoittui toiseksi Jari-Matti Latvalan voittaessa ja Loebin sijoituttua neljänneksi. Kauden ensimmäisen voittonsa Hirvonen otti Kreikassa Loebin keskeytettyä. Puolassa hän voitti ensimmäistä kertaa urallaan toisen peräkkäisen kilpailun ja nousi samalla MM-sarjan kärkeen yhden pisteen erolla Loebiin. Ensimmäisellä Suomen rallin voitollaan Hirvonen kasvatti eron Loebiin kolmeen pisteeseen. Australiassa Hirvonen nousi voittajaksi toiselta sijalta Citroën-kuljettajien saatua aikasakon auton teknisen sääntörikkeen vuoksi. Espanjassa Hirvonen tuli kolmanneksi Sebastien Loebin ja Daniel Sordon jälkeen. Tämän johdosta Loebin ja Hirvosen piste-ero kutistui yhteen pisteeseen. Walesin rallissa Hirvonen tuli toiseksi ja Loeb voitti kilpailun ja kuudennen mestaruutensa.


title: Mikko Hirvonen

text: Hirvonen aloitti kauden 2010 voitolla Ruotsissa. Jyväskylässä Hirvonen ajoi rajusti ulos ja auto lensi ojaan pyörähdettyään ennen sitä viisi kertaa ympäri. Kartturi Jarmo Lehtinen loukkasi itsensä ulosajossa; häneltä murtui kylkiluu. Nopeus tapahtumahetkellä oli noin 140 km/h. Saksan rallissa Hirvonen keskeytti. Hirvonen oli loppupisteissä kuudes.


title: Mikko Hirvonen

text: Kauden 2011 Hirvonen aloitti voittamalla Ruotsin rallin uudella 1,6-litraisella Ford Fiesta RS WRC -autolla. Kauden toisen voittonsa hän saavutti Australian rallissa. MM-pisteissä Hirvonen sijoittui jälleen kerran toiseksi.


title: Mikko Hirvonen

text: Kaudeksi 2012 Hirvonen siirtyi Citroënille Sébastien Loebin tallikaveriksi. Seuraavalla kaudella 2013 Hirvonen jatkoi Citroenilla, ja hänen tallikaverikseen tuli uransa lopettaneen Loebin tilalle Dani Sordo. Kausi 2013 aikana Hirvonen ei kuitenkaan kyennyt voittamaan yhtäkään osakilpailua. Hänen parhaat saavutuksensa kauden aikana olivat 2. sijat Meksikon ja Portugalin MM-osakilpailuista sekä 3. sijat Saksan, Australian ja Katalonian ralleista. Kaikkiaan Hirvonen raapi kaudesta kasaan 126 pistettä, mikä riitti sarjassa 4. sijalle. Kauden aikana Hirvonen kykeni vain 10 erikoiskokeen pohja-aikaan.


title: Mikko Hirvonen

text: Kaudelle 2014 Hirvonen palasi takaisin Malcolm Wilsonin johtaman M-Sportin kuljettajaksi. Hirvosen tallikaverina ajoi britti Elfyn Evans. Tuloksellisesti kausi ei ollut yhtään sen parempi kuin edellinenkään. M-Sportin Ford Fiestalla ei ehtinyt Volkswagenin Latvalan ja Ogierin vauhtiin eikä tilille näin kirjattu yhtäkään voittoa. Kauden aikana erikoiskokeiden pohja-aikoja kirjattiin Hirvoselle kuusi kappaletta. Parhaat sijoitukset olivat Portugalista ja kauden päättäneestä Walesin MM-rallista saadut 2. tilat sekä Katalonian rallin kolmas sija. Loppupisteissä Hirvonen oli jälleen sarjan neljäs. Kauden päätteeksi Hirvonen ilmoitti lopettavansa MM-sarjan kiertämisen.


title: Mikko Hirvonen

text: Lopetettuaan MM-tasolla Hirvonen on suunnannut aavikkorallien pariin kartanlukijanaan nelinkertainen Dakar-rallin voittaja Michel Périn. Ensimmäisen Dakar-rallin Hirvonen ajoi vuodenvaihteessa 2015-2016. Tämän lisäksi Hirvonen ajoi omistamallaan Ford Escort MK.2 BDA:lla yleiskilpailun toiseksi vuoden 2015 Lahti Historic EM-rallissa. Voittoon ajoi Audi Quattroa kuljettanut Jari-Matti Latvala. Hän on jatkanut ajamista Sm-historic -luokassa.


title: Mikko Hirvonen

text: Hirvosen perheeseen kuuluvat vuosina 2005 ja 2007 syntyneet pojat.


title: Mario Kart DS

text: Mario Kart DS on Nintendon kehittämä ja alun perin 2005 Nintendo DS -pelikonsolille julkaisema ajopeli. Se on "Mario Kart" -pelisarjan ensimmäinen osa, jossa on verkkomoninpeli.


title: Mario Kart DS

text: Pelaaminen tapahtuu Nintendo DS:än D-Padia liikuttamalla, sekä muita näppäimiä painamalla. Pelin idea on yhä selvitä ensimmäisenä maaliin, kun muut kilpailijat yrittävät kaikenlaisilla kepulikonsteilla voittaa sinut. Pelissä on monta eri moodia: yksinpeli (Single Player), moninpeli (Multiplayer), sekä Nintendo Wi-Fi-pelimuoto, jossa DS ottaa yhteyttä WLAN-verkkoon.


title: Mario Kart DS

text: D-padilla ohjataan autoa ja DS:n oikealla laidalla sijaitsevilla näppäimillä (A, B, X, Y) kaasutetaan, jarrutetaan ja käytetään esineitä. Perusasetuksilla pelatessa auto saa lisävauhtia A-näppäimestä ja jarruttaminen tapahtuu B-näppäimellä. Y-näppäimellä vaihdetaan karttanäkymää ja X ja olkanäppäin L ovat esineiden käyttämistä varten. Olkanäppäimellä R saadaan auto pomppimaan. Suurempi merkitys sillä on mutkissa, sillä sitä painamalla pohjassa auto kääntyy mutkissa helpommin. Mikäli D-padilla kääntelee autoa nopeasti sivuille, auto saa pienen ja hetkellisen lisävauhdin. Nämä yksityiskohdat saavat pelin muistuttamaan hyvin paljon Crash Team Racing peliä ja sen sarjaan kuuluvia Crash Nitro Kart ja Crash Tag Team Racing pelejä.


title: Mario Kart DS

text: Peli oli Nintendon ensimmäinen Internet-moninpelin sisältävä DS-peli. Tämä toimii Nintendon oman Nintendo Wi-Fi Connection -palvelun avulla. Nintendo DS:ssä on sisäänrakennettu Wi-Fi -vastaanotin, ja yhteys Nintendo Wi-Fi-Connectioniin tapahtuu omalla langattomalla Internet-reitittimellä, Nintendo USB Connectorilla tai DS Download Stationien kautta. Verkkopeli toimii maksimissaan neljän pelaajaan kesken, mutta myös lähiverkkopelaaminen yhdellä tai useammalla kortilla onnistuu, jolloin maksimipelaajamäärä on kahdeksan.*= Aluksi lukittu hahmo. Avautuu kun voitat tietyt radat.


title: Mario Kart DS

text: **= Vain monipeli-tilassa.


title: SPARK (ohjelmointikieli)

text: SPARK on ohjelmointikieli, joka on suunniteltu erityisesti suurta luotettavuutta vaativien järjestelmien ohjelmointiin. SPARK on tarkoin määritelty Ada-kielen alijoukko. Kaikki SPARK-ohjelmat ovat siis laillisia Ada-ohjelmia, ja ne voidaan kääntää Ada-kääntäjällä.Koska kaikki SPARK-ohjelmat ovat laillisia Ada-ohjelmia, alla on listattu markkinoilla olevia Ada-kääntäjiä.


title: Franz Conrad von Hötzendorf

text: Franz Conrad von Hötzendorf (11. marraskuuta 1852 Penzing – 25. elokuuta 1925 Mergentheim, Saksa) oli itävaltalainen sotilas ja Itävalta-Unkarin armeijan pääesikunnan päällikkö ja tosiasiallinen ylipäällikkö ensimmäisen maailmansodan aikana vuosina 1914–1917. Conradin ajatuksena oli ennalta ehkäisevä sota Serbiaa vastaan. Hänen aseenteellaan oli merkitystä Itävalta-Unkarin ja Serbian välisen sodan syttymiseen. Itävalta-Unkarin armeija taisteli ensimmäisessä maailmansodassa paremmin kuin oli odotettu. Se ei kuitenkaan pystynyt lyömään Serbian armeijaa tai pysäyttämään Venäjän hyökkäyksiä.


title: Franz Conrad von Hötzendorf

text: Conrad von Hötzendorf nimitettiin Itävalta-Unkarin pääesikunnan päälliköksi vuonna 1906 arkkiherttua Frans Ferdinandin suosituksesta. Conrad katsoi Serbian ja Italian havittelevan Itävalta-Unkarin alueita ja kannatti ehkäisysotaa kumpaakin vastaan. Italianvastaisuutensa vuoksi hänet syrjäytettiin esikuntapäällikön tehtävistä vuonna 1911, mutta hän palasi takaisin jo vuotta myöhemmin. Frans Ferdinandin murhasta seuranneen niin sanotun heinäkuun kriisin aikana vuonna 1914 Conrad vaati jälleen sodan aloittamista Serbiaa vastaan, ja sai tällä kertaa tahtonsa läpi ulkoministeri Leopold von Berchtoldin tuella. Conrad oli kehittänyt Itävalta-Unkarin armeijaa kaukonäköisesti ja tukenut muun muassa uudenaikaisten tiedustelumenetelmien käyttöönottoa, mutta tämä osoittautui riittämättömäksi. Liikekannallepano heinäkuussa 1914 toteutettiin kömpelösti ja armeija ei tosiasiassa ollut valmis edessä olleeseen sotaan.


title: Franz Conrad von Hötzendorf

text: Conradin suunnitelmana oli hyökätä sodan syttyessä sekä Serbiaa että Venäjää vastaan. Serbia piti lyödä nopealla hyökkäyssodalla. Itävaltalaiset valtasivat Belgradin kahdesti syksyllä 1914, mutta joutuivat vetäytymään kummallakin kerralla serbien tehtyä vastahyökkäyksen. Itärintamalla Conrad luotti joukkoihinsa liikaa ja käski ne hyökkämään. Hän ei kuitenkaan käskenyt valmistella hyökkäyksiä riittävästi tykistötulella, eikä vaatinut ylläpitämään yhtenäistä rintamalinjaa. Venäläiset olivat yhtä hyvin varustettuja kun itävaltalaiset, mutta heillä oli ylivoima. Itävaltalaiset kärsivät suuret tappiot hyökkäyksissään ja joutuivat saarrostuksen uhkaamaksi. He joutuivat perääntymään. Näin sodan alku ei ollut lupaava itävaltalaisille. Syyskuun 1914 puoleenväliin mennessä Itävalta oli kärsinyt yhteensä yli 300 000 miehen tappiot haavoittuneina ja kuolleina sekä 100 000 vangiksi jäänyttä. Erityisesti alemmat upseerit ja aliupseerit kärsivät pahoja tappioita. Menetyksiä ei pystytty korvaamaan sodan aikana.


title: Franz Conrad von Hötzendorf

text: Itävallan itärintamalla tekemän perääntymisen yhteydessä Przemyśliin jäi piiritetyksi suurehkot itävaltalaisjoukot. Tammikuussa 1915 Conradin tavoitteena oli vapauttaa piiritetyt joukot. Venäläiset pysäyttivät tammi–maaliskuussa kaksi itävaltalaisten hyökkäystä. Przemyśl antautui 23. maaliskuuta ja 120 000 miestä jäi sotavangiksi, joukossa yhdeksän kenraalia. Vankien lisäksi Conradin armeija kärsi 400 000 miehen tappiot. Erityisesti kokeneemmat upseerit ja aliupseerit kärsivät pahoja tappioita. Tästä eteenpäin Itävallan armeijalla ei ollut enää kykyä käydä itsenäistä hyökkäyssotaa. Conrad ei kuitenkaan vaikuta havainneen tätä tosiasiaa.


title: Franz Conrad von Hötzendorf

text: Heinäkuusta 1914 huhtikuuhun 1915 Itävalta-Unkarin kokonaistappiot olivat noin kaksi miljoonaa miestä. Lisäksi oli tiedossa, että Italia neuvotteli ympärysvaltojen kanssa sotaan liittymisestä. Tässä vaiheessa Conrad vihjasi mahdollisuudesta neuvotella rauhasta. Pitääkseen Itävallan sodassa Saksa joutui siirtämään joukkojaan länsirintamalta itärintamalle. Syksyllä 1915 saksalaiset löivät itävaltalaisten ja bulgarialaisten tukemana serbit. Vaikka itärintaman sota kääntyikin Saksan tuen avulla menestyksekkääksi, Itävalta-Unkarin armeija menetti samalla käytännössä itsenäisyytensä ja joutui Saksan pääesikunnan alaisuuteen.


title: Franz Conrad von Hötzendorf

text: Italia julisti sodan Itävalta-Unkarille 23. toukokuuta 1915, mutta rintama juuttui Alpeille. Conrad suunnitteli Italiaa vastaan hyökkäyksen, jonka tavoitteena oli toukokuussa 1916 edetä aina Venetsiaan asti ja pakottaa Italia ulos sodasta. Hyökkäys oli alussa menestys: 400 000 italialaista jäi vangiksi, mutta hyökkäys pysähtyi ennen kuin itävaltalaiset etenivät Venetsian tasangolle. Osasyynä tähän oli joukkojen siirtäminen takaisin uhattuna olleelle Venäjän-vastaiselle rintamalle.


title: Franz Conrad von Hötzendorf

text: Conrad erotettiin tehtävästään helmikuussa 1917, kun Kaarle seurasi Frans Joosefia Itävalta-Unkarin keisarina. Kaarle nimitti uudeksi esikuntapäälliköksi kenraali Arthur Arz von Straussenbergin. Conrad toimi tämän jälkeen armeijaryhmän komentajana Italian-vastaisella rintamalla kesään 1918 saakka. Sodan jälkeen hän kirjoitti muistelmateokset "Mein Anfang 1878–82" (1925) ja "Aus meiner Dienstzeit 1906–18" (viitenä osana 1921–1925).


title: Mikkelin rautatieasema

text: Mikkelin rautatieasema (lyh. Mi, ) sijaitsee Mikkelin Savilahdessa Hallituskadun itäpäässä, Mannerheimintien varrella. Mikkelin torilta asemalle on matkaa noin 230 metriä.


title: Mikkelin rautatieasema

text: Mikkelin asema on Savon radan varrella. Etelään päin mentäessä seuraava henkilöliikenteen käytössä oleva asema on Mäntyharju ja pohjoiseen päin Pieksämäki (vuoteen 2014 Haukivuori). Etäisyyksiä:


title: Mikkelin rautatieasema

text: Mikkelin rautatieasemalta on henkilöjunayhteydet kumpaankin suuntaan kaukojunilla. Lisäksi asemalla on myös rahtiliikennettä. Se on eräs Suomen vilkkaimpia raakapuun lastauspaikkoja.


title: Mikkelin rautatieasema

text: Nykyisen aseman viereen valmistui vuonna 2007 matkakeskus, jonka yhteydessä linja-autoliikenne siirtyi asemalle.


title: Mikkelin rautatieasema

text: Lähes kaikki junat käyttävät tällä hetkellä raidetta 1, paitsi yksi iltavuoro Kajaaniin lähtee raiteelta 2.


title: Mikkelin rautatieasema

text: Uusrenessanssityyliä edustavan Mikkelin aseman piirustukset on hyväksytty 1888 ja se on rakennettu Savonradan yhteydessä. Asemarakennus on edelleen alkuperäinen ja sitä on laajennettu vuosina 1902 ja 1925. Ensimmäisessä laajennuksessa poikkipäätyinen avokuisti muutettiin sisätilaksi. Viimeksi sitä on peruskorjattu 1997.


title: Mikkelin rautatieasema

text: Aseman yhteydessä, Mannerheimintien toisella puolella on edelleen talvisodan aikana vara-asemaksi rakennettu kivinen puolipallon muotoinen sirpalesuoja.


title: Mikkelin rautatieasema

text: Marsalkka C. G. E. Mannerheimin käytössä oli vuodesta 1939 lähtien käytössä oma esikuntajuna. Se sisälsi veturin, kaksi makuuvaunua, konduktöörinvaunun, ilmatorjuntavaunun ja autonkuljetusvaunun. Hän käytti vaunua vuoteen 1946 asti.


title: Mikkelin rautatieasema

text: Mannerheimin salonkivaunu on rakennettu vuosina 1929–1930. Se sisältää salongin ja viisi makuuhyttiä. Vaunussa on myös keittiö ja WC.


title: Mikkelin rautatieasema

text: Salonkivaunu sijaitsee Mikkelin rautatieasemalla, aseman vierellä ja se on avoinna yleisölle vain kerran vuodessa, Puolustusvoimain lippujuhlapäivänä 4. kesäkuuta. Kesällä 2006 salonkivaunu ei ollut nähtävillä rakennustöiden vuoksi.


title: Puputan

text: Puputan on balilaisten käymä itsemurhataistelu hollantilaisia imperialisteja vastaan.


title: Puputan

text: Hollannin siirtomaa-armeija otti haltuunsa Balin suurimman kaupungin ja Etelä-Balin pääkaupungin Denpasarin vuonna 1906. Balin hallitsijasuvut ymmärsivät valtansa päättyneen. Heillä oli mielestään olemassa vain yksi vaihtoehto reagoida - itsemurhataistelu eli "puputan". "Taisteluun" osallistui koko hovi pieniä lapsia myöten.


title: Puputan

text: Kun Denpasarin kaupunki oli valloitettu, hovin jäsenet marssivat juhla-asuissa näyttävinä saattueina aseinaan rituaalitikarit. Saattueet kävelivät rauhallisesti hollantilaisia vastaan pysähtymättä, vaikka hollantilaiset avasivat tulen. Hallitsijat tulivat ensimmäisessä aallossa, sitten vaimot lapset sylissään, sitten nuoret hallitsijan 12-vuotiaan veljen johdolla. Kaikki surmattiin; balilaiset tappoivat pikkulapset itse tikareilla.


title: Puputan

text: Etelä-Balin koko hovi tuhoutui viimeistä jäsentä myöten. Uhraus ei jäänyt kuitenkaan turhaksi. Ranskalainen lehtimes näki tapahtuman ja raportoi asiasta Euroopan lehtiin. Hollantilaisten maine siirtomaaisäntinä kärsi tietysti tästä. Tapahtuman jälkeen hollantilaiset suhtautuivat balilaisiin hyvin varovaisesti - he ilmeisesti ymmärsivät, että kyseessä oli ylpeä kansa, jonka reaktiot huonoon kohteluun voivat olla arvaamattomat. Balista tulikin sittemmin Hollannin mallisiirtomaa.


title: Mob Rules

text: Mob Rules on Black Sabbathin kymmenes studioalbumi, joka julkaistiin vuonna 1981. Albumi on ensimmäinen, jolla rumpuja soittaa alkuperäisjäsen Bill Wardin tilalle tullut amerikkalaisrumpali Vinnie Appice.


title: Mob Rules

text: Edeltäjänsä "Heaven and Hell" -albumin tapaan "Mob Rules" sai hyvän vastaanoton yhtyeen kannattajien ja kriitikoidenkin keskuudessa. Albumin tunnetuimpia kappaleita ovat nimikappale "The Mob Rules", pitkä "The Sign of the Southern Cross" sekä "Voodoo". Albumi on myynyt kultalevyn arvoisesti Pohjois-Amerikassa.


title: Mob Rules

text: Albumi jäi laulaja Ronnie James Dion ensimmäisen aikakauden viimeiseksi studio-albumiksi kokoonpanon hajottua seuraavana vuonna ja myös rumpali Vinnie Appice erosi Dion mukana yhtyeestä.


title: Mob Rules

text: Vuoden 1980 lopulla Black Sabbathin amerikkalainen levy-yhtiö Warner Bros. pyysi yhtyeeltä musiikkia tekeillä olevaan "Heavy Metal" -nimiseen scifi-animaatioelokuvaan. Yhtye (kitaristi Tony Iommi, laulaja Ronnie James Dio, basisti Geezer Butler, uusi rumpali Vinnie Appice sekä taustajäsen, kosketinsoittaja Geoff Nicholls) meni studioon Englannissa Berkshiressä sijaitsevaan Tittenhurst Parkiin, jonka oli aiemmin omistanut tuolloin juuri surmansa saanut John Lennon ja jonka tuolloin omisti Lennonin ex-yhtyetoveri Ringo Starr. Näissä sessioissa nauhoitettiin "The Mob Rules" -kappaleen ensimmäinen versio joka löytyy "Heavy Metal" -elokuvan soundtrackilta sekä tämän albumin Deluxe Edition-versiolta.


title: Mob Rules

text: Seuraavana siirtona yhtye päätti ostaa oman studion. Edellisen "Heaven and Hell" -albumin menestyksen ansiosta Warner Brothers uusi yhtyeen levytyssopimuksen ja antoi heille huomattavan summan rahaa seuraavia levytyksiä varten. Näillä rahoilla yhtye osti studion sekä laitteiston, mutta kun uudessa studiossa ei saatu kunnollista kitara-soundia, päätettiin asia hylätä ja niin levytykset siirtyivät Los Angelesiin Record Plant -studioille, jossa albumi tehtiin valmiiksi kesällä 1981 noin kolmen kuukauden aikana.


title: Mob Rules

text: Kaikki kappaleet on merkitty Iommin, Dion ja Butlerin nimiin. Sanoituksista vastasi edellisen albumin tapaan Ronnie James Dio. Yhtyeen 1970-luvun albumien pääsanoittaja Geezer Butler ei osallistunut sanoittamiseen, kuten Dio kertoo: "Geezer kysyi ennen "Mob Rules"in levytystä, että kirjoitathan tämänkin sanat. Vastasin että toki. 'Hyvä', vastasi Geezer. 'Inhoan sanoitusten tekoa', hän jatkoi. Hän oli kyllästynyt, koska Ozzy ei koskaan tajunnut hänen sanoituksiaan!". Butlerin mukaan suuri osa materiaalista kirjoitettiin "Heaven and Hell" -albumin kiertueen aikana 1980-1981. Sanoitukset ovat pääsääntöisesti tummasävyisiä albumilla ja sen yleisilme on muutenkin raskaampi ja karumpi kuin edellisalbumilla. Tosin Vinnie Appicen mukaantulon myötä rumpusoundi on hieman monipuolisempi verrattuna suoraviivaisempana tunnettuun ex-rumpali Bill Wardiin ja tämän myötä albumiin on tullut hieman "amerikkalaismainen" soundi.


title: Mob Rules

text: Tuottajana toimi edelleen Martin Birch, joka oli tuottanut myös edellisen albumin. Dion on sanottu ottaneen tällä albumilla enemmän vastuuta studiossa, mikä herätti hieman närää muiden jäsenten joukossa ja tästä alkoivat ongelmat jotka johtivat vajaata vuotta myöhemmin kokoonpanon hajoamiseen. Dion mukaan yhtyeen alkuperäisjäsenten (Iommi ja Butler) päätöksentekopolitiikka ja työskentelymetodit poikkesivat hänen vastaavistaan tämän aiheuttaen ristiriitoja. Iommi on todennut Dion olleen hyvin suorapuheinen asioissa kun taas hän ja Butler olivat enemmän hienotunteisempia välttääkseen konflikteja. Uutena jäsenenä rumpali Appice pysyi enemmän taustalla, osoittaen kuitenkin olevansa osaava rumpali.


title: Mob Rules

text: Albumin avaa nopeatempoinen ja singlenäkin julkaistu "Turn up the Night". Kappale on tyypillinen, albumin avaava suoraviivainen hard rock-kappale. Kappaleen soolon sisältävä keskiosa on hieman varsinaisia säkeistöjä erilainen. Sitä seuraa keskitempoisesti kulkeva, myös singlenä myöhemmin julkaistu "Voodoo", josta tuli vakionumero yhtyeen konsertteihin.


title: Mob Rules

text: Pitkä ja eeppinen "The Sign of the Southern Cross" on myös noussut yhdeksi albumin tunnetuimmista kappaleista. Akustisen alkuosan jälkeen kappaleesta muodostuu "jylhän ja majesteetillisen" kompin myötä kulkeva raskastempoinen kappale. Butlerin bassotyöskentely on kuuluvasti esillä kappaleessa: "Pidin kappaleesta, koska siinä pääsin tekemään jotain erilaista. Käytin wah wahia ja muita basso-efektejä. Tykkään kokeilla eri juttuja. Kappaleeseen tuli heti erilainen soundi", kertoi Butler vuonna 2009. Myös Dio piti kappaleesta: "Pidän sen kappaleen tunteesta ja suuruudesta. Tuollaiset kappaleet, joissa on paljon tilaa ja klassisen musiikin lähestymistapa ovat suosikkejani. Siitä tuli hyvä seuraaja 'Heaven and Hell'-kappaleelle".


title: Mob Rules

text: Instrumentaali "E5150" on pääasiassa Geezer Butlerin bassoefektejä ja ääniefektejä käyttävä äänikollaasi, josta tuli intronauha yhtyeen Dion aikaisten kokoonpanojen konsertteihin. Kappaleen nimi tulee kun sanan "EVIL" (suom. "paha") kirjaimia käännetään roomalaisiksi numeroiksi (E, 5=V, 1=I, 50=L). Butler on myöhemmin todennut kappaleessa kuuluvan ihmisäänen sanovan "Up the Villa" latinaksi. Tällä viitataan Butlerin kannattamaan jalkapallojoukkueeseen Aston Villaan.


title: Mob Rules

text: Kuten aiemmin mainittiin, oklokratia-aiheinen albumin nimikappale "The Mob Rules" oli sävelletty alun perin "Heavy Metal"-sci-fi-animaation soundtrackille. "Laulu toimi heti", kertoi Dio vuonna 2009. "Sen oli helppo samaistua elokuvan kohtaukseen, jossa vallankumouksellinen armeija hyökkää kaupunkiin. Vuosien saatossa siitä on tullut lisäksi klassikon arvoinen, tyypillinen nopea hard rock-biisi." Geezer Butlerin mukaan yhtye piti soundtrackille päätynyttä, elokuva-yhtiön suitsuttamaa Englannissa nauhoitettua demo-versiota albumin versiota parempana: "Demoversio toimi meistäkin paremmin kuin lopullinen albumille tullut versio. Emme saaneet samaa tunnelmaa albumin versiolle." Tuottaja Martin Birch halusi yhtyeen levyttävän albumille uuden version, koska ei halunnut työstää vanhaa nauhoitusta.


title: Mob Rules

text: Keskitempoisen "Country Girl"-kappaleen sanoitus käsittelee hieman yllättäen maalaisromantiikkaa ja tätä myös kritisoitiin yhtyeen keskuudessa: "Tony oli kehittänyt todella hyvän riffin", kertoi kosketinsoittaja Geoff Nicholls myöhemmin. "Mutta Ronnien sanoituksen myötä kappaleesta tuli mieleen lähinnä olutkellari-laulu".


title: Mob Rules

text: Albumin kakkospuolen toinen kappale on jami/funk-henkinen, hieman poikkeavalla tahtilajilla kulkeva "Slipping Away", joka sisältää soolossa Butlerin ja Iommin keskinäistä improvisointia. Kappale kuului albumin kiertueen alkuvaiheessa settiin sisältäen Appicen rumpusoolon.


title: Mob Rules

text: Monivivahteinen "Falling Off the Edge of the World" sisältää hitaan, tunnelmallisen alun jonka jälkeen kappale nopeutuu ja albumin päätöskappale "Over and Over" on hidas, hieman balladimainen kappale. "Over and Over" on albumin ainoa kappale, jota ei koskaan ole soitettu livenä tai kuultu yhtyeen konserteissa ("E5150").


title: Mob Rules

text: Albumin kansitaide on muunneltu versio Greg Hildebrantin maalauksesta "Dream 1: Crucifiers" vuodelta 1971 (tunnetaan myös nimellä "Mob Dream"), jonka käyttöoikeuden yhtye lisensoi tälle albumille. Albumin kannesta on myös väitetty löytyvän teksti "Kill Ozzy" (suom. "Tappakaa Ozzy"), jossa viitataan yhtyeen entiseen vokalistiin Ozzy Osbourneen. Saatuaan potkut Sabbathista Osbourne oli aloittanut menestyksekkään soolouran ja hänestä oli näin tullut kilpailija ex-yhtyeelleen eivätkä välit tuohon aikaan olleet median näkökulmasta muutenkaan lämpimät. Iommi sanoo vuoden 2011 omaelämäkerrassaan kansiteksti-väitettä "täydeksi potaskaksi" ja toteaa hänellä ja Osbournella olleen aina hyvät välit "kaikesta paskanjauhannasta huolimatta"


title: Mob Rules

text: "Mob Rules" julkaistiin marraskuussa 1981. Iso-Britanniassa albumi nousi listoilla sijalle 12 ja Yhdysvalloissa sijoitus oli 29. Suomessa albumi nousi top-20:neen, sijalle 18. Singlenä julkaistiin kappaleet "Turn Up the Night" (UK 37., US Mainstream Rock 27.), "The Mob Rules" (UK 46.) ja "Voodoo" (US Mainstream Rock 46.). Albumi on myynyt kultalevyn arvoisesti Pohjois-Amerikassa. "Mob Rules" sai edellisen albumin tapaan pääosin positiivisen vastaanoton median ja fanien keskuudessa. Tosin amerikkalaisen Rolling Stone-lehden kriitikko haukkui tuoreeltaan arvostelussaan albumin "riffejä köyhiksi ja sanoituksia tyhmiksi ja yleensäkin soittoa huonoksi".